text:
Lo otorga e plachinan A-50001 te cu A-65000
ORANJESTAD – Departamento di Impuesto (DIMP) ta participa cu e otorgamento di plach’i number 2020 na
publico en general ta sigui diasabra awor, dia 11 di juli 2020, den forma di Drive-Thru. Clientenan cu tin e
number A-50001 te cu A-65000 ta keda invita pa pasa libremente y busca e plachinan di number.
E DIMP Drive-Thru lo ta riba e parkeerplaats di e oficina principal na Camacuri y lo start 9 or di mainta y lo
termina pa 1 or di atardi (nonstop). Ta pidi tur cliente pa tene cuenta cu e documentonan rekeri. Esakinan ta e
comprobante di pago original di DIMP y un polisa di seguro vigente.
Departamento di Impuesto ta enfatisa cu e servicio di Drive-Thru ta solamente pa otorgamento di plach’i number
- Pa tur otro asunto cu no ta regarda otorgamento di plachi, manera pago of registracion di vehiculo di
motor lo mester acudi den siman sea na oficina principal na Camacuri of un MFA, cerca nos caheronan durante
nos orario di custumber.
DIMP Drive-Thru
Departamento di Impuesto ta pidi pa tene bon cuenta cu e Drive-Thru lo ta accesibel solamente via e caminda
Avenida Milio Croes (bira na altura di e tire shop), drenta Rumbastraat. Aki ta sigui un ilustracion importante.
Ta pidi tur cliente pa tuma bon nota di e participacion aki y ta pidi esnan cu nan plachi tin e number menciona pa
haci uzo di e oportunidad. Si bo plach’i number no ta na turno, no preocupa, nos lo sigui parti e plachinan A50001 te cu A-65000 durante e siman venidero tambe di dialuna te cu diahuebs conforme e orario:
7:45 – 11:30 am y 1:15 – 5:00 pm. Nos ta pidi tur cliente pa sigui nos anuncionan via Facebook pa e noticianan di
otorgamento di plach’i number.
Gerencia di Departamento di Impuesto
10 di juli 2020


c: text/html

text:
Diferente unidad a presenta na un hotel pa atende cu un homber cu no por a comporta su mes decentemente.
Esaki a tuma luga aproximadamente 10:30 pm na Riu Antillas den e di 11 piso.
E persona aki, di bishita riba nos isla for di El Salvador, a bebe un poco mas di locual e mester a bebe y a lubida cu e tin cu comporta su mes.
Segun por a compronde, e tabata fula un of mas huesped inapropiadamente cu a pone cu nan a pidi presencia di polis.
Polis a bay n’e piso y un rato despues a pidi transport door cu e ta deteni.
A dun’e un bon scual y record’e cu ni na su pais pero mucho menos aki na Aruba ta permiti e tipo di actonan ey. Pa awe nochi e lo drumi riba beton en bes di su camber di hotel.

robotstxt: allowed

filter: keep


text:
Relashona cu e caso di diabierna cu a horta e arma reglamentario di un colega.
Te aworaki 5 detencion y a confisca un arma semi automatico paresido na un UZI, un silenciador, 3 peña y munishon. Polis no kier revela tur informacion ainda pero tin cosnan serio den e asunto aki y nan no ta descarta mas detencion.
Den caso di hortamento di arma di un polis, a bin topa cu sorpresa arma pisa y detencion di 5 sospechoso te awo!
Relashona cu e caso di diabierna cu a horta e arma reglamentario di un colega.


text:
Prome minister Evelyn Wever-Croes den su rueda di prensa a informa riba e parti di comercio, unda a bin cu shelter in place desde 6:00 pm te 6:00 am. Esaki a trece cu ne hopi incertidumbre pa esunnan di sector di comercio di cual e mandatario a clarifica mas riba dje.
E mandatario a pidi e sector comercio no esencial pa cera 12:00 pm y asina e trahadonan bay cas. Gobierno hunto cu crisis team tabata premira cu e aspecto di codigo cora a dura te cu diahuebs merdia, pero den dia lo duna mas update. Diamars caba a informa cu si e tempo plama y no haci ningun daño, tur hende por lanta mainta y bay haci negoshi como custumber, esaki ta con ta pa comercio tambe.
Pero si tin hopi daño y e careteranan no por ta accesibel pa tur hende, e ora gobierno tin cu extende esey. P’e motibo ey Wever-Croes tabata pidi sector di comercio pa ta alerta. A pidi e negoshinan no esencial cera trempan manera oficina, tienda, pero a pidi esunnan esencial manera botica, supermercado, pomp di gasolin, hardware store keda habri un tiki mas largo.
Pa loke tabata e sector di horeca, unda ta duna servicio na hotel pa esakinan sigui opera. El a indica cu eynan si den consulta cu doño di trabou, tabata importante p’e trahadonan si acudi na pia di trabou y sigui duna e servicio constante eynan. No a bin cu toque de queda, mientras cu pa 6:00 pm a cuminsa un shelter in place.
Pa mas lesa TREMPAN.COM.


text:
Uniarte tambe ta yuda restorá Teatro AULA HABAAI pa asina arte di tarima por tuma lugá den un teatro. Cura Doet ta un oportunidat balioso pa nos duna un man. Durante Cura Doet nos ke restorá muraya i vlur di e tarima i fèrf muraya. For di aña pasá 2021, Teatro AULA HABAAI ta kas pa Teatro KadaKen i plataforma pa organisashonnan i artistanan di arte di tarima. Teatro AULA ta un presiosidat ku tei pa sostené arte i Uniarte ta duna un man.
Aktualmente ta buska 0 Boluntario ainda
Djabièrne 20 di mei 2022 • 08:00 - 14:00
Inside
7 / 7 Boluntario
3 Boluntario di e organisashon
3 Boluntario di e organisashon
Fundashon Uniarte
Lou
Nisbet
6724580
Aronnette
Martis
6760034
.


text:
ORANJESTAD – Aruba a haya 2 caso acerca diamars pa un total di 74 caso positivo di coronavirus. E ‘bon’ noticia ta cu na tur e cantidad di persona recupera a aumenta te na un total di 14. Esey ta nifica cu tin 60 persona activo cu tin e virus, cu ketobay ta halto pa un isla chikito manera Aruba. Di otro banda, ta e intencion di e gobierno pa haya mas tanto posibel bou di control, envez di laga e plama rond sin sa cu e persona(nan) tin esaki.
ORANJESTAD – Entrante ayera, biaheronan pa Aruba no mester busca seguro mas pa Covid19, e asina yama ‘Aruba Visitors Insurance’. Cu esaki, tur rekisito pa Covid19 ta keda cancela. Pero, si un bishitante test positivo pa Covid19, e tin cu isola ainda si. Fuera di esey, no tin nada mas di restriccion. Pa esnan cu biaha pa Aruba, tur cu permanece mas cu 24 ora riba e isla, mester yena un ED card si (Embarkation and Disembarkaion Card. Asina mes, autoridad local por re institui tur regla si esaki bira necesario.
ORANJESTAD - Directie Natuur en Milieu (DNM) ta desea di comparti un informacion importante di un fenomeno cu ta tumando lugar den e bida marino na algun sitio di buceo (dive site) na e islanan den Caribe y particularmente e preocupacion cu tin actualmente na Boneiro cu e presencia di un malesa di coral.
ORANJESTAD - Recientemente, Caribbean Arthritis Foundation (CAF) a bishita e Reumatology Center y a entrega bukinan informativo na e dos reumatologonan, esta Dr. Rashidi Rellum y Dr. Jessica van Nies. E bukinan ta contene informacion over di con patientnan di artritis ta hiba nan bida diario compartiendo tips valioso cu otro patientnan cu e meta pa mehora nan calidad di bida.


text:
Ora na yega pa hunga e weganan di Interliga esaki sigur no ta bay sin su emocionnan, cu hopi publico unda e miho basebolistanan infantil y hubenil di Aruba ta bataya fuertemente contra otro pa saca e campeon cu a lo largo lo defende nos bandera den exterior.
E representacion di Little League pa Aruba e aña aki a bay pa Center League kende lo mester bataya contra e miho paisnan den Caribe pa asina purba gana e titulo maximo pa por representa Aruba den e walhala di baseball infantil cu ta Williamssport. E competencia aki lo inicia dia 9 di juli na US Virgin Island.
Un danki sigur na Lotto, e Loteria di Aruba pa medio di Comision di Subsidio cu a subsidia e e seleccion di Aruba Center Little League cu lo representa Aruba den exterior.
Cumprando weganan di Lotto, e Loteria di Aruba bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.


text:
Lotto ta orguyoso cu delegacion di tenis di mesa lo participa den e ‘Dutch Antilles Youth Tournament’ na Corsow
ORANJESTAD, Aruba – 2 di Oktober 2014: Riba invitacion di e federacion tenis di mesa di Corsow, un delegacion di Aruba lo ta competi den e torneo internacional "Dutch Antilles Youth Tournament" e dianan 6 – 9 october 2014. Un danki sigur na Lotto, e Loteria di Aruba pa medio di Comision di Subsidio cu ta subsidia e biahe di nos hoben atletanan di tenis di mesa pa Corsow.
ORANJESTAD – 11 Juni, 2014 Recientemente a tuma luga e Feria Nacional 2014, na Villa Floralina. Aki a tuma luga e competencianan di Cabaynan como tambe e competencia di Jinete y Amazona pa e principiantenan. Hues Jose Fernandez Nieto a duna su resultado como tambe un splicacion na e trainer, jinete y amazona.
ORANJESTAD, Aruba - 27 di Maart 2014: Na Villa Floralina a tuma luga riba dianan 22 y 23 di Maart e Feria Himno y Bandera 2014 cual a consisti di un competencia di cabay di tur modalidad y pa jinetenan y amazonanan di tur edad. Lotto, e Loteria di Aruba ta masha orguyoso di por tabata sponsor di e tremendo evento aki unda por a mira e jinetenan y amazonanan riba cabay.
Cuatro talento Arubiano den mundo di ajedrez lo saca cara di Aruba durante "ABC Dammen Tournooi 2014"
ORANJESTAD, Aruba 09 di Mei 2014: Den e weekend aki ta bay tuma lugar na Bonaire, e ABC Dammen Tournooi 2014. Pa e torneo aki un delegacion conforma pa 4 di nos talentonan Arubiano den e deporte di ajedrez ta viahando pa Boneiro pa representa nos dushi isla.
ORANJESTAD, Aruba – 27 di september 2013: E deporte di esgrima, conoci tambe como esgrima deportivo, pa diferencia di esgrima historica, ta un deporte di combate unda dos contricante ta enfrenta otro y mester purba di mishi cu otro cu un arma blanco. Su definicion ta "arte di defensa y atake cu un spada, florete of un arma similar". Aruba tambe tin hopi aña ta practica e deporte di esgrima moderno, cu ta un deporte di entretenimento y competencia, aplicando e reglanan y e tecnicanan cu ta desaroya di su origen.


text:
Diasabra anochi den e bario di Pos Chikito a surgi un problema unda un persona a presenta na cas di otro hende y menasa cu arma di candela y tira piedra. Di biaha a mobilisa unidadnan na dos adres pa busca informacion.
Na un adres segun mama di e yiu e mucha no a haci nada, pero algun persona a presenta na e cas y informa polis claramente cu e persona di e casnan ey a menasa otro persona cu arma di candela. Lo tabatin cuatro otro sospechoso envolvi tambe den e asunto y a bandona e sitio y tabata core den e area, a tuma luga varios buskeda y a listra autonan sospechoso.


text:
Digicel ta invitabo pasa na e stènt di Special Olympics djaweps awor den Punda: Yuda Special Olympics Curaçao rekoudá fondo pa nan partisipashon na weganan olímpiko na yüni próksimo
Digicel ta invitabo pasa na e stènt di Special Olympics djaweps awor den Punda: Yuda Special Olympics Curaçao rekoudá fondo pa nan partisipashon na weganan olímpiko na yüni próksimo
WILLEMSTAD; Digicel Kòrsou su aporte na atletanan di Special Olympics ta kontinuo no únikamente na Kòrsou sino den kasi tur merkado na unda e ta operá. E atletanan di Special Olympics semper a forma parti di e aktividatnan, kampañanan i trabounan komunitario di Digicel. E aña aki un bes mas Digicel i Special Olympics Curaçao ta partner pa un akshon na unda ku lo rekoudá fondo pa partisipashon di Kòrsou na e weganan olímpiko ku próksimamente ta tuma lugá. Pueblo di Kòrsou ta keda invitá pa dia 27 di aprel próksimo partisipá na e rekoudashon di fondo na plenchi Wilhelmina durante di e marshe riba Dia di Rei den Punda i kumpra un boton spesial na e stènt di Special Olympics.
Dor di sostené Special Olympics, Digicel ta yuda hóbennan ku difikultat físiko partisipá, kompetí i gana den deporte riba nivel internashonal”, segun Jorge Cuartas, Marketing Manager Digicel Kòrsou. “Dia di Rei, ta pa komunidat selebrá. Dor di sostené e kousa nos por dibertí i konsientisá komunidat di e kurashi inmenso di e atletanan spesial.” Durante di e akshon riba Dia di Rei lo bende 3 diferente tipo di boton, kada un ku un mensahe di inspirashon kreá dor di e propio tim di Special Olympics Curaçao. Djaweps awó dia 27 di aprel un tim kombiná di empleadonan di Digicel Kòrsou i atletanan spesial lo purba bende mas tantu boton ku ta posibel i asina rekoudá fondo pa representashon di Kòrsou na Special Olympics Summer Games dianan 10 i 11 di yüni na Southern California. Kada boton ta kosta 2 florin.


text:
Relato di Enseñansa pa aña eskolar 2021/2022
Relato di Enseñansa pa aña eskolar 2021/2022
Ministerio di Enseñansa, Siensia, Kultura i Deporte su meta ta pa, huntu ku e diferente aktornan den enseñansa, mehorá kalidat di enseñansa. Primeramente kreando un sinkronisashon efektivo entre kuríkulo di enseñansa i eksigensianan ku e merkado laboral di futuro i nos sosiedat lokal di awendia ta eksihí. Nos ta hasi esaki atendiendo kontinuamente temanan spesífiko manera:
- Mehorá konekshon entre skol i trabou;
- Aportá na desaroyo di suidadanonan lokal den un mundu global;
- Hasi uzo mas efektivo di fondonan di enseñansa;
- Amplia posibilidat pa suidadanonan sigui eduká nan mes;
Enseñansa ta un proseso kontinuo. Bon enseñansa ademas no ta konserní solamente aktornan den enseñansa, e ta un ambishon ku henter nos poblashon mester kontribuí kuné. Ke men pa nos logr’é, kada un di nos mester duna su aporte. P’esei ta urgi henter komunidat, mundu komersial inkluí, grandi i chikitu, pa nos traha huntu na un mihó kalidat di enseñansa. Ta huntu nos ta eduká nos pueblo pa e mundu di mañan.


text:
Ta warda decicion di Conseho di Minister di Reino
ORANJESTAD – Durante conferencia di prensa Minister Maduro a brinda informacion riba e concepto di Presupuesto pa aña 2022. E mandatario a splica cu a presupuesta 18 miyon florin pa asina por paga mitar di e recorte di 12,6% den salario y beneficio di e empleado publico. E suma aki ta refleha den un subida di gasto di 8 miyon na Gasto di Personal y un subida di 10 miyon na gasto di Subsidio.
E recorte di 12,6% ta un condicion pa haya sosten di likidez di Hulanda, pesey pa por paga e mitar di e recorte di 12,6%, Gobierno a manda pidi Conseho di Minister di Reino pa por haci e gasto extra aki den Presupuesto 2022. Aruba ainda no a haya un contesta. CAFT den su conseho na Gobierno riba Presupuesto 2022, a pidi pa kita e suma presupuesta pa paga e 50% di e recorte, pero Gobierno a reaciona bisando cu ta warda e decision di Conseho di Minister di Reino y lo haci cambio si ta necesario.


text: Diamars atardi a drenta informe di un accidente na Cura Cabay un tiki pariba di JR Autocenter y cu un di e partido envolvi lo a trata di huy for di e sitio. Sinembargo na e sitio a encontra ambos auto envolvi. Segun informe di esnan presente e auto Toyota Zelas tabata biniendo di pariba ora for di un T-kruising un Honda Fit mester a subi e caminda y a dal parti patras di e Toyota. Aki e 2 partido a jega na un accuerdo pa man mes regla entre nan mes. Ambulance a wordo pidi na e sitio pa atende cu un señora cu tabata den e Toyota debi cu a accidente a lage basta spanta. Despues di un check-up medico den Ambulance a constata cu aunque hopi spanta, no tabata tin motibo pa bai cu ne hospital. Polis a compila tur dato cu nan mester pa traha nan rapport.


text:
Diamars anochi alrededor 8:00 pm diferente automobilista a bati alarma pa un auto marca Kia modelo Sportage coriendo malo riba caminda. Ta riba e via principal for di Savaneta pa San Nicolas. Un unidad di K9 di polis a activa rapidamente y a logra para e auto aki na altura di Cura Cabay Supermarket na Cura Cabay.
Na sitio a over mesora n’e proceso di detencion mirando cu ta sospech’e di stuur auto bou influencia di alcohol. Den un transporte policial a hib’e pa warda di polis caminda a present’e dilanti un subfiscal.


text:
368842
Bookmark
Followed by 2 people
Status Completed
Type Manga
Solo Boukensha no Hanashi Onna Senshi Hen
Alternative Titles The Solo Adventurer's Story: Female Warrior Chapter [English] [Apricot Jam] [へら] ソロ冒険者の話 女戦士編 [英訳]
Synopsis Solo Boukensha no Hanashi Onna Senshi Hen
Released -
Author -
Artist hara
Serialization -
Posted By
Posted On
Updated On
Keywords: read solo boukensha no hanashi onna senshi hen, solo boukensha no hanashi onna senshi hen english, solo boukensha no hanashi onna senshi hen eng, download solo boukensha no hanashi onna senshi hen eng, read solo boukensha no hanashi onna senshi hen online


text:
Cu hopi fanfaria a anuncia cu e ley di cacho a pasa pero NADA TA SER HACI cachonan ta doño tur caminda te hasta den bo cura!
Diamars mainta tempran a drenta informe di un caso di destruccion na un cas na Seroe Patrishi, mesora a dirigi un patruya na e sitio. Na yegada di e patruya nan no por a kere locual nan a mira. Un cacho a destrui e fron di un Kia Cerato para den cura di e cas. Bumper ranca harnas di e wayanan corta y destrui. Polis a tuma nota di e destruccion y nada mas. Cos no por keda asina, mester cuminsa piki e cachonan cu ta cana los riba caya!


text:
Hulanda ta preocupa pa e situacion financiero di gobierno di Aruba. Y nan no ta nan so. Esnan local cu tin conocimento di e situacion tambe lo ta preocupa, y no pasobra ta imposible sali di esaki. Tin manera pa hiba un mihor maneho pero aparentemente gobierno di Aruba ta desea di insisti riba un ruta cu ta conveni nan politicamente, pero no e pais.
Un di e asuntonan clave cu ta bin dilanti den e preocupacionnan Hulandes, banda di tur e otronan existente caba, ta e posibilidad grandi cu no tin un ley di BTW cla pa keda introduci na januari 2023. Y e consecuencianan di esaki pa presupuesto 2023 y e siguiente aƱanan ta grandi. Pa cuminza, e BTW, cu mester reemplaza e BBO y BAZV, ta proyecta pa trece aden na 2023 como Afl. 160 miyon extra, y en total e categoria di impuesto indirecto lo subi cu alrededor di Afl. 180 miyon, compara cu e entradanan pa 2022. No tin proyecta un crecemento economico asina fuerte pa 2023, cu por bisa cu ta e crecemento ta ocasiona e aumento fuerte di impuesto indirecto. CAft a menciona e suma di 160 miyon na BTW y asina leu cu nos ta na altura, gobierno di Aruba no a desmenti esaki. Nos ta conclui mientras tanto anto cu e cifra aki ta corecto, loke ta significa cu e intencion ta pa saca balente mas placa for di e poder di compra. Asina mes, ainda gobierno di Aruba ta proyecta den su presupuesto multi-anual, cu pa 2023 ainda gobierno ta topa cu un deficit di Afl. 109, mientras e gastonan di personal y bienes & servicio ta sigui aumenta. Mientras tanto por tin cierto cambio den e cifranan menciona, ya cu gobierno a entrega un presupuesto 2023 na Raad van Advies y CAft.
Awor, si no tin BTW pa januari 2023, anto mester supone cu ta mantene e BBO/BAZV pa un aƱa mas. Si no aumenta e BBO/BAZV, anto por ta sigur cu gran parti di e aumento di impuesto indirecto no lo tāey y deficit di presupuesto 2023 por bien ta leu riba 200 miyon florin, algo inaceptable. Nada straƱo cerca nos tambe a aparece un grito di ādesesperacionā di un parlamentario di e coalicion, cu ta acusa CAft di kier āpa corta 286 miyon florinā den preupuesto 2023. Si CAft ta mantene su posicion, y gobierno Hulandes tambe, anto keto bay ta exigiendo cu lo mester tin un presupuesto balanza, mihor ainda un surplus. Cu e deficit ya calcula pa e aƱa ey di gobierno di Aruba, mas e ātegenvallerā di no introduci e BTW, ta yega mas o menos na e suma di cual cu ta bisa cu CAft ta exigi pa corta…
Bon Dia Aruba, por medio di su Editorial, a adverti varios luna pasa cu net esaki ta bay pasa, cu e ley no ta keda cla na tempo…, y cu gobierno di Aruba aparentemente no ta lamenta esey. Kico ta e caso? Di un banda ta conoci cu pa introduci un ley bastante complica manera un BTW lo mester mas cu un solo aƱa di preparacion. Pero desde ki tempo a tuma e decision cu ta bay tin un BTW? Den e promer versionnan di e āUitvoeringsagendaā caba tabata aparece e mencion di, sea un BTW o un ABB, manera na Bonaire. Y ta conoci pa hopi aƱa caba cu tanto Hulanda como IMF ta boga pa un BTW, y semper gobierno(nan) di Aruba a resisti. Y kico a sucede? A keda bira rond sin tuma decision y sin haci e trabao necesario cu diligencia, y awor probablemente ta laat, hasta si logra aprobacion parlamentario, pa yega na un introduccion cu suficiente tempo pa sector priva adapta. Apenas recientemente a sinta cu e gremionan empresarial, algo cu lo mester a tuma preferiblemente un aƱa antes caba, pero nada. Y, ken ta responsable pa e tardanza? Hulanda? Oposicion? Gremionan? No, tabatin motibo pakico gobierno tabata ālastra piaā den e asunto aki. Esey ta pasobra e ley nobo aki lo tin consecuencia pa e consumidor, sigur si gobierno ta pretende di introdui algo cu ta rindi hopi mas cu e BBO/BAZV. Esaki ta otro punto mas unda gobierno local ta bay di acuerdo cu Hulanda, pa seguidamente no percura pa haci e trabao necesario.
Di otro banda, no mester confundi e idea di saca hopi mas placa cu e BTW ā di gobierno ā cu e beneficionan cu e forma di impuesto aki sigur tin. Mayoria di pais, grandi pero tambe chikito, a pasa caba pa un impuesto asina. E ta trece mas transparencia den e sistema fiscal y ta amplia e base pasobra ta bira mas dificil pa sconde den economia cu actividad ilegal. Y no ta esey nos kier? O nos mester sigui tolera e situacion unda un parti sustancial di nos economia no ta conoci na autoridadnan y no ta contribui? Y si nos mira e urgencia cu tin pa mantene nos sistema social y di cuido sostenible, a traves di aporte di consumidor y di empleado y dunador di trabao, cualkier gobierno mester ta di acuerdo cu nos no por sigui laga bon pagador keda paga cuenta di mal pagador.
Atrobe ta surgi e pregunta unda gobierno ta para. Kier aumenta entrada, pero no kier baha gasto? Y awor aumenta entrada tambe a bira un problema? Envez di culpa CAft, Hulanda y oposicion, cuminza duna e respuestanan cla cu comunidad mester. Esey yama āgobernaā.


text:
“Mas hende vacuna, mas lihe nos ta baha atrobe e presion cu tin den ICU, den nos personal di cuido y riba nos hospital y salba mas bida”
Durante e conferencia di Prensa diasabra mainta pa anuncia medidanan cu a wordo tuma pa baha casonan di Corona Virus na Aruba, Prome Minister Evelyn Wever-Croes a haci un invitacion na tur ciudadano cu no a vacuna ainda y cu ta desea di haci esaki, pa acudi na e Vacunathon di diadomingo 22 di augustus.
“Apesar cu un gran parti di nos comunidad ta vacuna, tin un grupo grandi cu no ta vacuna ainda y p’esey nos ta haci un invitacion cordial na esnan cu no ta vacuna pa porfabor acudi na e Vacunathon diadomingo 22 di augustus na Ritz Carlton di 9or am – 4’or pm. Mas hende vacuna, menos hende ta bira hopi malo anto e ora nos por baha atrobe e presion cu tin den ICU, den nos personal di cuido, y riba nos hospital y salba mas bida.
Durante e Vacunathon ta bay tin 5 docter presente pa esnan presente por tin un consulta cu docter. Kiermeen si bo ta duda ainda acudi na e Vacunathon y e docternan aki por contesta tur bo preguntanan y e ora bo por tuma bo decision. E ta importante pa cua decision cu nos tuma den bida pero vooral esaki pa nos tum’e bon prepara dus basa riba informacion corecto.
Tambe nos tin un bus di Arubus cu ta sali di San Nicolas 10 am pa esnan cu no tin transportacion pa bay vacuna na Ritz Carlton. E bus tin un logo di e Vacunathon riba dje y e transporte ta gratis. Ta uni so nos por gana e bataya aki nan”.


text:
Willemstad – Aqualectra resientemente, a hasi entrega di e donashon “Danki na’Bo” komo parti di su kampaña di kompensashon, na nòmber di komunidat. Klientenan a aportá na hasi un donashon na organisashonnan sosial dor di duna e kompensashon ku di otro forma nan lo a risibí for di Aqualectra.
Un komishon di evaluashon independiente a hasi un eskoho for di 17 organisashon ku a entregá un petishon bon argumentá i ku a eksaltá den e kategorianan di medio ambiente, hubentut, deporte, arte i kultura. E organisashonnan ku a risibí un donashon ta CARMABI, Fundashon Stripan, Curaçao Karate Bond, Fundashon Bos di Hubentut, Children’s Museum Curaçao i Fundashon Reskate di Kultura.
“E kampaña “Danki na’Bo” ta resultado di loke Aqualectra a pasa aden pero tambe e indulgensia i aporte ku komunidat a demonstrá na e momentunan difísil. P’esei a bin ku e kampaña kaminda komunidat mes por a partisipá i a brasa e oportunidat pa duna bèk. E reakshon entusiasmá aki pa duna bèk a sorprendé nos positivamente. Aqualectra ta kontentu di por a sirbi komo katalisadó den esfuerso di nos tur den komunidat pa duna bèk na organisashonnan ku ta hasi trabou importante na bienestar di nos komunidat,” Gerente General di Aqualectra Darick Jonis a bisa durante di su introdukshon.
Sra. Neysa Isenia, Gerente Finansiero di Aqualectra na su turno a ilustrá ku e aktitut demostrá pa e organisashonnan sosial ta muestra di loke na ingles ta yama ‘resilience’ (kai, bolbe lanta i sigui pa dilanti) loke ta e tema di Aqualectra su kuenta anual di 2020. E organisashonnan, meskos ku Aqualectra den 2020, konfrontá ku e pandemia a demostrá di tin vishon, kompostura, rasonamentu, planifikashon, perseveransia, kolaborashon i esfuersonan pa kuida pa keda salú.
Danki na pueblo di Kòrsou ku awe por gradisí e organisashonnan karitativo pa e trabou duru realisá. Isenia a bisa ku ohalá esaki ta e promé paso pa e aña aki bini ku mas kos positivo pa nos komunidat.


text:
Fig Tree Training Institute a publiká resientemente un Booklet na papiamentu “Tristesa i rekuperashon, kon pa biba na pas ku pèrdida”. E pandemia di COVID-19 ku nos ta bibando den dje a eksihí hopi bida. Famianan a keda atras den sufrimentu pa pèrdida di un ser kerí, nan ta sufri ku salú, pèrdida di trabou, oportunidatnan. For di 2017 a lanta Fig Tree Training and Institute. Zjumira Wout i Caroline van Romondt a duna un splikashon di nan trabou i kiko e workshop ku nan ta ofresé ta kontené.
Un soño…
Caroline van Romondt ta sikólogo kristian i a splika ku Fig Tree Training Institute a lanta a base di un soño ku e tin for di 2016. E ta konsehero i sikólogo kristian i ora Caroline a bin for di Canada kaminda el a studia. Na 1993 el a bin bèk i e trabounan i nesesidatnan tabata asina grandi ku el a realisá ku hendenan mester ta mas ekipá. I esaki mas den direkshon di kristiannan. Caroline a splika ku iglesia mester ta esun ku ta duna no solamente palabra, pero e palabra den akshon. E palabra ku por internalisá, por usa pa sanashon i pa trata problemanan. Loke ta pasa ta ku hopi hende ta usa e palabra pero no sa kon pa bai un tiki mas profundo kuné. E parti di sikólogo ku ta bin for di Dios, kende a siña nos pa konektá i bai mas profundo, i asina pa e problemanan por keda tratá na un manera ku Dios ta esun ku ta sana. Pero kon por yega einan? Komo profeshonal, Caroline a pensa ku hendenan mester ta mas ekipá pa trata tur e otronan ku ta drentando iglesia, buskando un manera pa sobrebibí, buskando un manera pa keda saná, buskando un manera pa haña alivio. Hopi hende ta buskando un manera pa sinti pas, pa haña goso òf pa haña bida. Nan ta sinti nan mes morto.
Ekipá hende…
E instituto Fig Tree a lanta na 2017. Caroline ta mishonero ku Mission Go, i teniendo na kuenta ku su vishon pa ekipá hendenan, pa e hendenan mes por sa kon trata echonan ku ta drentando, a kuminsá ku Fig Tree pa duna tayernan di trabou. Ta trata echonan ku ta drentando manera depreshon, kon ta trata ku tristesa, kon ta trata ku un persona adikto, un persona ku tin problema mental. I esnan yamá pa e ministerio mester tin maske ta algu. No ta asina ku ta eksihí pa nan ta konseheronan profeshonal òf sikólogo i asta no sikiater, ounke lo ta bon si por haña algun ta bai den e direkshon ei si, pero nan ke e hendenan kue e bukinan pa nan mes, pa nan studia kiko ta depreshon, kon ta trata kuné, kon ta trata ku tristesa. I ora abo pasa dor di dje bo sa kon pa yuda otro, segun Caroline.
Un produkto internashonal…
Caroline a sigui splika ku aki no ta trata di un produkto di dje ni di Zjumira pero nan ta partner ku un ministerio internashonal Hope for the Heart Ministry ku su fundadó June Hunt. E sikiater klíniko ku ta e CEO di e ministerio ta hasi hopi di e videonan i tayernan huntu ku e otro profeshonalnan kristian. Asina nan ta partner ku nan i e promé partner internashonal por sierto. Asina ta haña material na Kòrsou i asina tambe ta outorisashon pa por tradusí e buki ku ta ofresé. Nan ta asina profundo profeshonal i bíbliko ku aki na Kòrsou nan ta sinti orguyoso di por partner ku Hope for Heart Ministry. Ya tabatin diferente workshop kaba. I e tayernan aki ta hasi un diferensia den hende su bida. Tur ku a tuma e tayernan aki, ke mas. E plan ta pa sigui duna e tayernan.
For di e punto di bista kristian…
Tin un diferensia di e forma ku ta trata un hende for di e punto di bista kristian. Segun Caroline van Romondt, den su bista, e parti bíbliko ta bai mas profundo. Pasobra bo ke wòrdu libra, Hesus ta bisa ku e ta e kaminda i e bèrdat i e bida. E bèrdat ta hasi bu liber. Liberashon solamente den Hesus nos por ta. Copping Mechanism ta simplemente esei. E ta un manera, un strategia pa sobrebibí. Un Kristian ku tin bida, pasobra Hesus a bin pa duna bida na abundansia, Hesus no a bin pa bisa ku e ke pa sa kon pa sobrebibí. Dios a krea nos pa un libertat, un relashon asina íntimo ku nos por gosa di bida na abundansia. Copping Mechanism ta un regalo di Dios. Un mucha no sa kon pa dil ku trouma i krísis i Dios ta permití pa un hende haña un mekanismo pa sa kon pa atendé ku e problema ku kisas e mucha ei ta konfrontando. Esei ta e diferensia entre e sikólogo kristian i e otro. Caroline a bisa ku esaki no tin nada di aber ku religion pero e tin di aber ku e palabra di Dios ku ta bira bibu.
Fig Tree ke siña hende, nan tin e fuentenan pa yuda e hende pa e pasa dor di e depreshon, e tristesa, e abuso, e trouma. E instituto a keda lantá pa ekipá e kristian ku ke yuda otro. Ta dependé e tayer ku ta duna, ta dependé e edat ku e ta dirigí na dje. E tayernan ta mas pa adulto esta 18 aña bai ariba. Pa tuma parti na e tayer e persona no mester tin un sierto estudio.
Tayernan…
E tayernan segun Zjumira, nan tabatin 3 kaba. Tin unu planiá dia 13 di yüni. E promé tayer ku nan a hasi tabata presensial pasobra e tabata nèt promé ku e ‘lockdown’. E dos último tayernan a bai via Zoom. Nan wèpsait ta Figtreetraining.org , riba kual ta pone e manual. Ta duna e hendenan un periodo di tempu riba nan propio tempu pa wak video, download e manual, wak i bolbe wak i djadumingu 13 di yüni anochi nan ta bin huntu i ta kontesta tur posibel pregunta i duna tepnan. Ta kobra 25 florin pa e tayernan i e ta inkluí tur kos, esta video, manual, ‘fact sheets’ i e sekshon di Zoom ku Caroline ku ta konsehá i guia duna teps.
Yuda bo mes i otronan…
Nan deseo i vishon ta pa mas hende por benefisiá. Loke ta duna den e tayernan ta kosnan ku normalmente lo paga masha hopi sèn pe. Caroline a bisa ku nan no ke pone peso finansiero riba hende i p’esei e preis ku nan ta kobra ta asina abou. E loke nan ta kobra no ta kubri nan gastunan. Esun ku sigui e tayernan ta yuda nan mes i ta ekipá pa yuda otronan. Tambe tin e buki na benta. E buki aki ta bai muchu mas profundo. E buki ta 40 página. Caroline i Zjumira ta enkurashá e hendenan pa studia e tópikonan den e buki. E buki ta na benta na Kas di Beibel i ta kosta fls 15. Tambe lo pone den otro librerianan. Of tambe por manda WhatsApp na 5285090 tin Facebook página Fig Tree training.
Dil ku doló…
Hopi bia ora bo no dil i lamentá na un manera drechi, bo ta keda pegá. I esaki ta afektá tur bo relashonnan segun Caroline. Ta importante pa rekonosé e situashon. Rekonosé ku mester dil ku e situashon. Den nos kultura ora un hende ta yora, ta bis’é pa e stòp di yora. Pero mester laga e hende pasa dor di su doló, yora su doló, dil ku su tristesa. I p’esei Fig Tree ke ekipá hende kon pa dil ku pèrdida, sinti e doló pa e por kura.
Kada hende tin nan proseso di rou…
Kada hende tin nan manera di prosesá tristesa, hopi bia nos ke kura un hende pero tin hende ta pasa 3 luna otro 6 luna i otro 1 aña i mas. Mester respetá e otro su proseso di lamentá i proseso di rou. Kada hende ta otro i esei por haña bèk den e buki.


text:
Willemstad, 1 di novèmber, 2021 – For di momentu ku Ministerio di Salubridat a konfirmá fondo pa kubri gastunan di pashèntnan elektivo di SVB pa luna di novèmber, Curaçao Medical Center (CMC) a kuminsá planifiká e tratamentunan. Manera a anunsiá siman pasa, awe riba djaluna 1 di novèmber a kuminsá ku operashonnan di e promé grupo di pashèntnan. Un total di 47 pashènt ta planiá pa e siman aki, di kual 33 ta di SVB.
Departamentu di Planifikashon ta traha den estrecho kolaborashon ku spesialistanan pa pasa dor di e lista di espera i duna prioridat na esnan ku mester operá ku mas urgensia. E departamentu ta kalkulá ku lo por operá mas o ménos 300 pashènt den e luna di novèmber di kual 240 lo ta pashènt di SVB. En total tin un lista di espera di 1,646 pashènt (1,539 di SVB).
Sigui e página di Facebook di CMC pa un update semanal di e progreso den e lista di espera.


text:
Komo ku un usuario por firma su asuntunan gubernamental di su kuenta di MijnCN, seguridat ta para na promé lugá serka MIjnCN. P’esei ta sigurá datonan na diferente manera. Mundialmente seguridat sibernétiko ta birando un punto di atenshon mas i mas importante. P’esei entrante promé di sèptèmber 2022 ta bira…
Comercio internacional ta sosode pa casi 80% den sector maritimo. Esaki ta contribui alrededor di 400 biyon dollar na economia mundial. Aruba mester tin un participacion mas grandi den e totalidad aki. Esaki ta e vision di Minister Arends pa sector maritimo. Desde aña pasa Gobierno a tuma varios paso…
Kralendijk, 12 di ougùstùs 2022. Fundashon Mariadal ta mèldu ku den nos instituto di kuido tin algun kaso di Covid i habrimentu di barika (diarea). Pa e motibu akí nos instituto di kuido ta anunsiá algun medida pa bishitantenan di tantu hòspital komo Kas di Kuido. Pa nos bishitantenan for…
ANOCHI KU LUNA YEN RIBA DJABIÈRNÈ 12 DI OUGÙSTÙS, DEN RINCON NA FUNDASHON COCARI KU TEMA “KAMINDA DI BIDA”
Kralendijk – Riba enkargo di Entidat Públiko Boneiru, Banko Mundial a inisiá un investigashon tokante potensial senarionan di kresementu sostenibel pa nos isla. E investigashon lo brinda Kolegio Ehekutivo sosten na momentu di hasi eskohonan stratégiko relashoná ku desaroyo sostenibel. Kolegio Ehekutivo ta duna balor na optené mas i mihó…
Kralendijk – Durante luna di yüli Tourism Corporation Bonaire (TCB) a honra 1 persona komo Embahador di Boneiru. Tambe luna di oùgùstus a kuminsá ku rekonosimentu di 4 persona ku komo embahador. Riba djabièrne 14 di yüli, Dave Trinka prosedente di Merka a keda rekonosé komo Embahador di Boneiru. Dave…


text:
Nan a corta cinta y awe den oposicion nan kier lubida cu mester paga pa esakinan
Den e conferencia di prensa e mandatario encarga cu finansa a splica cu pa locual ta gastonan di PPP, e lama di gastonan ta cuminsa na 2017. Prome cu esaki tabata tin e gastonan di e edificionan di BelFin, Centro di Husticia na Santa Cruz, Warda na Shaba, edificio di DOW y DIP. Na 2017 tabata paga pa e edificionan aki 30 miyon. Despues cu construccion acerca di e edificio- y careteranan den e formula di PPP manera MFA’s, Watty Vos Boulevard, Hospital y J.F. Kennedy Education Center, e gastonan a subi bay yegando awo te na 80 miyon pa aña. Aruba lo mester keda paga te na aña 2044 pa e edificio- y careteranan construi den forma PPP, esaki ta un caminda masha largo di debe. Y no ta cu gastonan a subi pa motibo di Tanchi….etc.
Minister Xiomara Maduro a sigui trece dilanti cu ta masha facil pa corta cinta, e ora tur hende tey. Aki e mandatario ta referi na oposicion en especial Mike Eman, cu ta cuestiona cu gastonan di PPP a subi pero awo cu ta ora pa paga e projectonan PPP, e kier lubida. Awor cu Mike Eman ta bishita casnan, e no mester lubida di bisa esaki. Ta kico oposicion kier haci cu nos Pais? Destrui nos Pais, baha gobierno? Esnan cu awor ta cuestiona no kier splica pueblo con e gastonan ta hinca den otro y pa e motibo aki e mandatario durante un conferencia di prensa na un forma simpel a duna informacion riba Finansa Publico pa pueblo por compronde y haya sa e berdad completo.


text:
DEN HAAG – E frakshonnan di Tweede Kamer di PvdA, SP, VVD, D66 i CDA ke pa gabinete mira mas tantu kiko e islanan BES por hasi independientemente. Esaki a bisa awe tardi durante un deliberashon di nota tokante Hulanda Karibense.
Minister Ronald Plasterk di Asuntunan Interior i Relashonnan den Reino (BZK) ke kambia poko na e struktura aktual di gobièrnu. E ta haña ku e islanan den e maneho aktual por hasi sufisiente eskoho nan mes. “Nos no ta bai krea un kontroversia kaminda no tin.”
Mínimo sosial
Plasterk ta pone hopi énfasis riba poder atkisitivo, kombatimentu di pobresa i e nivel di previshonnan sosial. Por ehèmpel ministerio di Asuntunan Sosial ta bai introdusí un mínimo sosial. Poko poko lo subi ònderstant pa e nivel ei.
Roelof van Laar (PvdA): “Ta un bon paso pero no ta e situashon final.” Van Laar ta bisa ku un suèldo mensual ku por biba di dje na Hulanda Karibense ta mas o ménos 1100 dòler. E suèldo mínimo aktual ta 800 dòler ke men e no ta sufisiente. Ònderstant aktualmente ta hopi mas abou: mas o ménos 200 dòler pa luna.
Nivel di previshonnan sosial
Andre Bosman (VVD) i Van Laar ta klèsh duru tokante e nivel di previshonnan sosial. E miembro di VVD ta enfatisá ku e previshonnan sosial mester ta adaptá na e region. Van Laar ta puntra sínikamente si ta Venezuela mester tuma komo ehèmpel pa reinan largu dilanti pakusnan òf Cuba komo ehèmpel pa midi demokrasia.
Bosman: “E punto ta, nos no mester hasi Hulanda Karibense Hulanda.” Van Laar: “Ta te ora trata di entrada VVD ta bisa esaki.” Riba otro tereno di maneho segun e miembro di PvdA hustamente a trata di hasi Hulanda Karibense un pida di Hulanda.
Oumentá kompensashon pa yu
Van Laar ke oumentá e kompensashon pa yu na 2017 di 38 pa 150 dòler. Esei lo kosta 6 mion euro pa aña. “Esei ta parse un paso grandi, pero na Hulanda esaki ta normal.” E ta haña ku for di 10-10-’10 gabinete a hasi muchu poko pa famianan ku yu.
E minister tin opheshon grandi kontra e proposishon pa motibu di un bùdjèt chikí. E no ke kòrta e plaka di e tres ministerionan di mas ‘grandi’ na Hulanda Karibense (Enseñansa, Salubridat Públiko i Seguridat i Hustisia).
Outor Pieter Hofmann


text:
Pa su valioso contribucion na politica di LatinoAmerica y Caribe
Diamars ultimo, na CEDE di MEP, Lider di Partido MEP y Prome Minister di nos pais Evelyn Wever-Croes, a ricibi e certificado y medaya di e reconocemento internacional di COPPPAL, Medalla al Merito 2021. Esaki a wordo entrega na Lider di MEP door di señor Joe Koolman, Vice Presidente di COPPPAL pa region di Caribe y Secretario General Internacional pa Partido MEP. Den e XXXIX Plenaria recien di COPPPAL na Ciudad di Mexico cu a hiba e nomber di ‘Rudy Croes’ (dfm), señor Koolman a ricibi e reconocemento den nomber di Lider di MEP.
E reconocimento aki ta esun di mas halto di e organisacion “Honor al Mérito”, cu ta wordo duna na lidernan grandi pa nan contribucion balioso na politica di LatinoAmerica y Caribe. Cu votación unánime di 69 partidonan politico di 30 Pais di Latinoamericana y Caribe, a duna Lider di MEP e honor maximo aki. Lider di Partido MEP y Prome Minister di Aruba, hunto cu tres otro persona den e mundo político den America Latina y Caribe a ricibi e Merito aki. Movimiento Electoral di Pueblo, MEP ta orgulloso cu nos Lider y nos Minister Presidente Evelyn Wever-Croes a ser honra cu e reconocimento di mas halto aki.
Prome Minister desde su prome salida den politica 10 aña pasa, a mustra su amor pa nos pueblo y su potencial pa liderazgo. Esaki a wordo demostra den Partido MEP y tambe den gobernacion como Prome Minister di nos pais.
Despues di eleccion 2017, Evelyn Wever-Croes a bira e prome Minister President femenino di Aruba. Den e prome periodo di Gobierno di MEP, bou su liderazgo, a logra cosnan grandi pa Aruba, ta p’esey a gana eleccion y pueblo a expresa e gratitud den e votonan haciendo Premier Wever – Croes e prome votegetter femenino di Aruba.
Un lider, un hende muhe, cu ta gobernando su di 5 aña unda el a hereda un crisis financiero di e gobierno anterior y on top di esaki y corto despues a presenta e pio crisis cu Pais Aruba Aruba y mundo ta bibando aden, e crisis di Covid. Partido MEP ta gradici cu Aruba a haya e gobernante corecto na e momento corecto pa saca nos afo mas fuerte y resiliente di e crisis aki tambe. Den aña di Inversion y Oportunidadnan, nos tin e lider capas pa brinda nos pais e miho na bienestar di cada ciudadano. Aruba por sigui conta cu un Prome Minister cu ta lucha pa progreso y oportunidadnan pa nos tur.


text:
(AP) – Environmental Protection Agency ta advertiendo residentenan cu ta biba rond di un planta di sterilisacion di ekiponan medico den 13 estado y Puerto Rico tocante riesgonan di salud potencial di e emision di ethylene oxide, cual ta un kimico usa regularmente den nan operacionnan.
Laredo, Texas, Ardmore, Oklahoma y Lakewood, Colorado ta entre e comunidadnan cu ta enfrentando e riesgo mas halto di emision di ethylene oxide, EPA a bisa.
E agencia a notifica 23 sterilisador comercial, 19 den Merca continental y 4 den Puerto Rico, cu nan operacion ta treciendo un riesgo eleva di cancer y otro malesanan. E advertencia ta bini despues di un encuesta recien tocante emision di casi 100 sterilisador nacionalmente.
Ethylene oxide ta usa pa limpia tur ekipo medico y te hasta e batanan di cirugia.
Mientras cu den termino corto, e kimico no ta posee un riesgo na salud, EPA a bisa cu exposicion di termino largo of pa henter bida si ta causa un gran variedad di impacto den salud, incluyendo Lymphoma y Cancer di pecho. EPA a bisa cu nan ta trahando cu e sterilisadornan comercial pa tuma e medidanan apropia pa reduci nan emision.
āAwe, EPA ta tumando accion pa sigura cu e comunidadnan ta informa di nos esfuersonan pa trata cu e kimico aki, cual ta un toxina potente den e aire cu ta trece riesgonan di salud serio na largo plaso,ā Administrador di EPA Michael Regan a bisa den un declaracion riba diaranson.
EPA lo crea campana pa yega na e publico di cada un di e comunidadnan aki unda e riesgo ta eleva, incluyendo un seminario online, tambe yama āwebinarā, riba dia 10 di augustus. Mas di mita di e sitionan riba EPA su lista di vigilancia ta dominantemente comunidadnan di entrada baho of di minoria.


text:
Cumana: Dialuna algo prome cu 7’or a sosode un boksmento, na e crusada di Cumana, un poco pariba di e rotonde di ex Codemsa, mesora a pidi pa presencia di ambulance y polis.
Chauffeur di un chevrolet Trax no lo a controla su velocidad na tempo y a dal tras di un Toyota Vitz. E chauffeur di e Vitz a keda herida.
Polis a presenta na e sitio pa atende cu e boksmento aki y ambulance tambe a bay na e sitio pa haci un control medico cu e chauffeur di Toyota Vitz. Ambos auto a haya un poco daño material. Ambulance despues di a trata e victima na e sitio a transport’e pa hospital.


text:
Specialistanan trahando duro pa mira tur pashent
8 juni 2020: Algun siman pasa a anuncia cu poco poco lo reanuda servicionan di Hospital. Bou di esaki tambe ta cay e consulta cu specialistanan cual no a stop di traha durante e pandemia di Covid-19, pero a sigui brinda servicio te unda tabata por via telefon of personal. Loke si e pandemia di Covid-19 a trece cune cu operacionnan cu tabata pendiente a keda posponi paso a tuma luga solamente operacionnan di emergencia. Awor poco poco lo purba di yuda tur pashent pero segun grado di urgencia.
Loke sigur a haci na tur policlinica ta zorg pa cada uno mantene na e normanan stipula pa DVG cu ta reduci riesgo di contaminacion den forma di minimalisa aglomeracion di hende den sala di espera den cuadro di social distancing y pone na cada entrada handsanitizer.
Tambe ta pidi cada pashent activamente pa atende nan consulta na ora y yega solamente 5 minuut prome pa evita aglomeracion den sala di espera. Tambe ta pidi cada pashent pa acudi nan cita nan so, y solamente ta permiti compañante si tin motibo valido. Si encaso e sala di espera ta mucho yen na momento di bo yegada lo pidi bo persona pa warda den auto te ora di bo cita.
Na ora di confirma e cita lo pidi bo persona si bo tin cualkier di e sintoma nan di Covid-19. Si esaki ta e caso lo consulta cu e specialista encarga y lo dicidi si bo persona por acudi e cita y si esaki ta e caso lo pidi bo persona pa bisti un mondkap.
Nos kier a pidi tur hende pa keda atento y alabes ta pidi cooperacion mirando cu e regla na e policlinica nan di speclialista por cambia si encaso Aruba haya su mes cu un di dos ola di Covid-19. Si tin cualkier pregunta por fabor tuma contacto cu e oficina di bo specialista.


text:
ORANJESTAD – Durante tratamento di Presupuesto 2022, Cultura tambe a haya su debido atencion di Parlamento. Diferente Parlamentario a haci pregunta y Minister Maduro a brinda contesta. Tabata tin pregunta riba e trabounan cu ta wordo haci pa por lanta un industra creativo na Aruba, e cambionan cu por spera na Departamento di Cultura, aporte fo’i Fondo di TPEF pa cultura, e resultado di e Vierlandenoverleg entre Ministernan di Cultura di Reino Hulandes teni recientemente na Hulanda, educacion cultural na scol, weganan di antes den bario, competencia di Dande na scolnan, atencion pa nos cultura cerca esnan cu no tin hopi tempo biba na Aruba y renobacion di Cas di Cultura.
Riba cada pregunta Minister Maduro a brinda splicacion amplio y ta aprecia cu Parlamentarionan a dedica tempo pa formula hopi pregunta cu ta resalta e importancia di e trabounan riba e tereno di Cultura pa nos Pais. Na final di su disertacion, e Minister Maduro a haci un apelacion na Pueblo y specialmente na e Parlamentarionan pa biba nos cultura door di bishita y sostene e actividadnan cultural na nos Pais. Nos artistanan merece tur sosten cu por wordo duna, door di bishita nan show of cumpra nan obra di arte. Cultura ta importante, pesey nos tur hunto ban dedica mas na conserva, apoya y biba nos cultura.


text:
International
Home International
Miss U.S.A. 2019, Chelsie Kryst a comete suicidio
Ex miss U.S.A. Chelsie Kryst, kende a bay cu e corona di Miss U.S.A. na 2019 a pone fin na su bida. Manhattan,New York Diadomingo, 30...
Elon Musk a ofrece un hoben $5mil pa delete su Twitter account cu e...
Florida Un hoben di 19 aña for di e estado di Florida a rechasa Elon Musk su pago di 5000 dollar pa delete un pagina...
Un famia di India a muri di friedad na Canada cerca di e frontera...
Un pareha cu dos yiu chikito a mur gevries net over di e frontera di Canada. E famia tabata enbusca di e American Dream...
Australian Open: Rafael Nadal ta gana su di 21 Grand Slam y marcando historia
Cu 21 titulo individual Rafael Nada ta bira e tennis player cu mas grand slam den historia. Diadomingo e la gana e Ruso Daniil Medvedev,...
Dos ruman (18 & 17) a tuma husticia den man, ora nan a haya...
Dos ruman, Alejandro & Christian Trevino di 18 y 17 aña y un amigo, actualmente ta encarcela pa maltrato severo cu consecuencia fatal. E...
Obheto straño den espacio mandando señal di radio cada 18 minuut
Durante cu astronomonan/cientificonan di Australia tawata chek pa señalnan di radio den Universo, nan ta topa cu "algo" mandando señalnan fuerte di radio cada...
Tiramento na un universidad na Alemania, un studiante (18) a tira un otro studiante...
Durante un lezing na Universidad di Heidelberg, un studiante (18) a tira un otro studiante (23) mata y a herida tres otro. Despues e...
Schotland: Dos dama pensionado sentencia cu castigo di prison pa bendemento di droga y...
Na Glasgow Schotland, dos wela a keda condena pa bendemento di droga y labamento di placa. Glasgow, Schotland: Na juni 2019, polis a drenta un cas...
Un Serial Killer Aleman, profugo pa 22 aña señala na Corsou
Alemania/ Corsou: Segun e corant Aleman, Bild am Sonntag, e serial killer Aleman, mas busca pa Alemania y internacionalmente Norman Volker Franz (51) kende a asesina...
Na Ecuador, un homber di nacionalidad Hulandes (55) a wordo mata durante un asalto...
Den un bar na Ecuador un homber di nacionalidad Hulandes di 55 aña a wordo tira y a fayece un rato despues na un...


text:
WILLEMSTAD.- Awe mèrdia entre 2orpm i 4or pm Aqualectra a atendé 14 kaso mas di interupshon di koriente i 7 di awa. E interupshonnan di koriente ta 5 den área di Pariba, 9 den área di Pabou.
Pa loke ta awa, tabatin 7 interupshon di kual 4 den área Pabou i 3 P’ariba.
E plantanan di Awa na Mundu Nobo i na Fuik ta operando normal miéntras ku e tankinan di awa ta kompletamente yen.
Pa loke ta koriente Aqualectra ta informá ku e demanda te ku ainda tabata 73,5 Mw. Téknikonan di Aqualectra ta riba ‘stand by’ pa si tin kualke eventualidat nan por sali mesora.


text:
Transishon
Un proyekto di transishon úniko den historia
Magnitut di e programa di transishon
Na momentu ku tira un bista riba e siguiente seis rutanan di kambio, ta haña un idea di kon kompleho e proseso di transishon ta; ta manera wak e punta di un seru di eis den laman, sin por mira e sobrá parti ku ta bou di awa.
Transishon pa un edifisio noboE parti di mas visibel di nos transishon ta e edifisio nobo. Kuater ala di 3 piso ku bista riba laman, 3 ala ku kara pa Otrobanda i un hal sentral enorme ku ta e kurason di nos hospital nobo. Ounke e ta mustra práktikamente kla di pafó, ku su murayanan bunita di fèrf, parti paden tin hopi konstrukshon ta tumando lugá. Nos kontratista a duna nos diferente fecha di entrega; ku ta diferensiá pa kada ala. Miéntras tantu e fechanan di nos proveedónan di ekipo ku e instalashonnan korespondiente, i e otro rekisitonan ta bira mas konkreto pa nos. Asina nos lo por hinka esakinan den un planifikashon tremendamente elaborá. Pa apertura di e edifisio, nos mester tene kuenta debidamente ku e plan di preparashon di nos personal, i hasi vários evaluashon di riesgo promé.
Transishon pa digitalisashon
Hospital nobo lo ta un espasio kompletamente digitalisá. Nos timnan ta preparando e sistema integrá di registro di pashènt ku tur nan datonan. E sistema akí ta usa un software ku yama HiX (òf Chipsoft). Ku implementashon di HiX nos lo logra integrá informashon generá pa mashin, ekípo i hende huntu pa integrá informashon di pashènt den un fail ku ta aksesibel pa tur ku ta enbolbí den kuido di e pashènt. Esaki ta trese kuné ku HiX ta penetrá den tur funshon i proseso den nos hospital nobo. Ekipo ku ta registrá outomátikamente sin ku tin mester di intervenshon, i ku ta kontrolá si e informashon ta bálido, e dósis ta korekto i otro akshon vital. Loke ta baha márgen di eror konsiderabelmente.
Transishon pa un kompania nobo
Nos ta den proseso di traspaso di e personal pa un kompania nobo ku lo operá segun un vishon finansiero nobo. E vishon finansiero aki ta den etapa final di desaroyo i a surgi a base di análisis ekstenso, entre otro di e presupuesto di e hospital aktual. HNO Transitie en Exploitatie N.V. lo akapará tur aktividat ku tin di aber ku pashènt i nan kuido, miéntras HNO Vastgoed en Beheer N.V. lo ta responsabel pa tur loke ta trata edifisio i mantenshon. E dos kompanianan aki ta kai bou di Stichting HNO Holding.
Transishon pa un mentalidat (mindset) nobo
Tur e puntonan ariba menshoná i mas a stimulá kambionan den trabou i aktitut di rekurso humano. E diferente kambionan a trese kuné e nesesidat pa krea un mentalidat nobo pa nos timnan den hospital. Kurso di Liderasgo i di Maneho di Kambio ta den tapara, miéntras ku un tim spesial di eksperto di Rekurso Humano ta fet e konosementu aktual di kada personal ku e konosementu ku ta nesesario pa e ehersé e trabounan den nos hospital nobo.
Transishon pa un otro kara di kuido
Kòrsou lo tin un gran kantidat di posibilidat, den komparashon ku loke tabata posibel te awor, na momentu ku: tur e sistemanan nobo di integrashon di data ta funshonando, nos salanan di operashon ultramoderno ku ekiponan nobo lo ta funshonal, i nos ta trahando segun prosesonan di kuido basá riba e prinsipio di pashènt pará sentral
Imaginá bo kon bo dòkter por sinta den su ofisina i analisá tur bo datonan médiko. Kon bo ta yega botika, riba e promé piso, i bo remedinan ta kla poné ta warda bo. Esaki ta djis un ñapa. Ainda tin muchu mas pa bini. Proveedónan ku ta forma parti di e kadena di hospital tambe lo mester uni i hasi e kambionan nesesario den nan servisionan.
Transishon pa bienestar
Maneho efektivo di kosto di nos hospital nobo ta un parti integral di transishon. Asina, komo pais nos por benefisiá di mihó kuido pa nos salú. No solamente pa e amor pa nos famia i amigunan, pero tambe pa mehorá nos footprint di kuido médiko, di forma ku nos por karga ku e kosto di kuido. Huntu ku gobièrnu, nos ta boga pa Kòrsou ta un Wellness Nation (Nashon Salú).


text:
“Cu e trato cu Aruba ta hayando di Reino, mi no ta sinti pa ta parti di un delagacion di Reino”
Diahuebs 14 di juli ta tumando luga na New York na Nacionnan Uni un reunion hopi importante riba e tema di e SDGs, e Metanan di Desaroyo Sostenibel. Prome Minister, considerando e ultimo desaroyonan cu Hulanda, a dicidi di cancela su biahe y participacion den delagacion di Reino den e reunionnan aki despues di a haya e carta di CAft cu conseho pa ‘aanwijzing.
E Metanan di Desaroyo Sostenibel a wordo stipula pa paisnan di henter mundo pa logra un miho mundo pa aña 2030. Na Aruba tambe ta tuma e metanan aki hopi na serio y ta trahando hopi duro riba nan y desaroya nan. Prome Minister hunto cu delegacion di Reino lo mester tawata presente diahuebs 14 di juli pa presenta e resultadonan y e progresonan cu Aruba a haci den implementacion di e SDGs. Esaki sigur ta un momento hopi importante na unda cu Reino henter ta raporta y Aruba ta un di e pioneronan den Reino cu a haci hopi mas riba e tereno aki.
Prome Minister a duna di conoce cu mester a dicidi di cancela e biahe importante aki pa dos motibo.
Duna splicacion riba carta di CAft:
E prome motibo ta cu na momento cu e carta di CAft a drenta, Prome Minister lo mester tawata subiendo avion y bay Merca. Sinembargo no a haya oportuno pa bay sin duna un splicacion na e pueblo di Aruba y mesora a yama un conferencia di prensa extraordinario pa duna e informacion aki na pueblo. Tambe Prome Minister a duna splicacion na Conseho di Minister y dia 14 a duna splicacion na Parlamento. Di e forma aki, henter Aruba ta consciente di loke ta pasando y principalmente pa no bay den panico.
Manda Señal:
E motibo principal pa cancela su biahe, Prome Minister a duna di conoce ta cu ora ta na Nacionnan Uni den un setting asina, ta representa y ta parti di Reino. E slogan di Reino Hulandes na Nacionnan Uni ta ‘Four Countries, One Kingdom’. (Cuatro Pais y Un Reino).
“Y na e momentonan aki, cu e trato cu nos ta hayando di Hulanda, Aruba no ta sinti su mes parti di e Reino aki na unda mester ta uni, trahando riba metanan sostenibel pa por logra un miho mundo na 2030. Mi no ta sinti pa ta parti di un delagacion di Reino bou di e slogan aki di Reino. Esaki ta un señal cu Gobierno di Aruba y ami a manda tambe, no solamente pa Hulanda comprende kico nan ta haciendo, pero pa Nacionnan Uni tambe comprende kico ta pasando den Reino”, Prome Minister a expresa.
Prome Minister Evelyn Wever-Croes a enfatisa, “Nos ta sigui cu positivismo y cu e mesun determinacion. Pasobra e pais aki, Aruba, ta di nos. E ta di nos tur. Y ta nos tur mester uni y traha duro pa hiba nos pais padilanti. Niun hende ta bay yuda nos den esaki. Nos a wak esaki caba. Un cos si, manera nos himno ta bisa, ‘Nos amor pa nos Aruba ta asina grandi cu no tin nada pa kibr’e. Y nos lo no permiti nada ni ningun hende kibra nos pais”.


text:
A saka e damita na estado
WILLEMSTAD.- Korte di promé instansia a trata otro kaso di violashon seksual kontra di menor. E akusado I.L.(32) ku ta un bombero, ta keda akusá di a violá ruman muhé di su frei ku e tempu ei tabatin 14 aña. Segun e akusashon, e tabata kometé aktonan di inmoralidat ku e damita den tur sentido di palabra.
Banda di esaki e ta keda akusá di a saka e damita na estado. E akusado ku ta den libertat pendiente tratamentu di su kaso, a presentá den sala di korte pa responsabilisá su mes pa su akto.
Wes a relatá ku tur kos a kuminsá na momento ku mayornan di e damita, a deskubrí ku e no a haña su regla. Esei a pone ku nan a hasi un prueba di embaraso kuné, pa motibu ku e no kier a papia i bisa kiko tabata pasando.
Ora ku e prueba a sali positivo, e hobensita a disidí konta kiko a pasa kuné. El a splika ku e akusado ku ta frei su ruman muhé mayó i ta biba den kas ku nan komo persona di konfiansa, ta esun ku tabata hasi sex kuné . Esaki tabata sosodé anochi ora ku tur hende tabata drumi. Segun e víktima e hòmber tabata drenta den su kamber, baha su karson i penetr’é. El a hasi esaki 5 bia. Dia ku e ruman a bai hospital e tabata hasi sex kuné regularmente. E tabata bisa e hòmber pa stòp i bai fo’i su kamber, pero esaki no a hasié kaso.
Momento ku e mayornan di e hobensita a bai dòkter kuné, a resultá ku e tabatin 19 siman na estado.
Tabata 1 siman promé ku el a hasi 15 aña. Debí ku e tin un kurpa di mucha i tabata hopi frágil, naturalesa a pone ku el a haña un miskraam.
A konfiská e feto manda esaki NFI pa hasi DNA. A resultá ku e akusado tabata e tata biológiko di e feto. Segun e damita, nunka e tabatin a kurashi di konta su mayornan kiko tabata pasando i tampoko grita ora e akusado tabata riba dje.
E damita ta un mucha ketu, sumiso i no gusta papia tokante di e tópiko nan aki.
Awe mainta e akusado tabata kabes abou den sala di korte durante tratamentu di e kaso. El ninga tur akusashon. Segun e akusado, nunka el a mishi ku e kriatura. E no sa mes dikon e ta bisa ku el a mishi kuné. E akusado a bisa mas aleu ku fo’i 5 aña pasa ku su mama a fayesé, su bida a kambia. El a hañ’e ku hopi difikultat.
Fiskal a puntra e akusado dikon e ta keda ninga ku el a mishi ku e damita, mirando ku e tin prueba di DNA ku e ta tata biológiko di e feto. Segun fiskal, komo bombero e akusado mester tabata sa mihó.
Miembro di Slachtoffer hulp a bisa ku e víktima tabata un mucha trankil, frágil. E no tabata sa mes kiko tabata pasando kuné.
Kada bes e tabata wak e feto den su telefòn. E víktima ta hopi troumatisa i e kaso aki a trese hopi tristesa i hopi problema den famia. Frei di e akusado ku ta e ruman muhé di e víktima, a kibra kontakto ku e famia i no ta atendé ku nan mas.
Fiskal a duna di konosé den su rekistorio ku e akusado ta ninga tur kos, pero e no por duna un otro splikashon. E no por bisa kon bini su spèrma a yuda forma e feto di e damita.
Segun fiskal e akusado a tacha desaroyo seksual di e víktima. Esaki a kousa daño na e salu mental i tambe trauma serka esaki.
Ta trata di un menor di 14 aña ku a sali na barika, pero a pèrdè e yu. Segun fiskal e akusado no a asumí su responsabilidat, pero a keda ninga tur akusashon. Fiskal a duna di konosé ku e akusado no a mustra niun tiki duele pa su aktonan. Mirando tur esakinan fiskal a yega na un demanda di 6 aña pa e akusado i a pidi wes pa detené e akusado mes ora .
Abogado di e akusado a bisa entre otro den su defensa, ku e damita mes tabata laga porta di kamber habri, despues di e promé bia ku e ta bisa ku su kliente a hasi sex kuné.
E abogado ta di opinion ku mester duna su kliente benefisio di duda den e kaso aki. Na final e akusado a duna di konosé ku e ta lamentá ku el a hañ’e den un kaso asin’aki.
Wes a bisa ku e tin ku bai deliberá i lo tuma desishon dia 20 di yüli 1.45.


text:
Tur ora mi tin cu ‘hari’, pa no haci otro ora mi mira comentario of reaccion riba cierto noticianan cu wordo ubica en general, of mas specifico riba noticiacla.com. Mi ta compronde cu no tur ora bo ta di acuerdo cu e noticia, depende ki banda di e noticia bo ta para.
Hopi ta e biahanan cu hende ta puntra pakico tal y tal cos ta wordo considera como ‘noticia’. Aki e mesun punto ta bin dilanti, esta cu no tur hende ta wak ‘noticia’ cu e mesun wowo, y/of ta cualifica ‘esaki of esaya’ como noticia. Hopi ta confundi PR y noticia, y ta kere cu nan ta mescos of cu nan tin mesun peso.
Un ehempel classico ta ora cu cierto cosnan sosode cu cierto persona(nan) cu ta haya atencion ora cu ‘esaki of esaya‘ a pasa cu e persona of grupo of compania en cuestion. “Nan tambe ta hende, mescos cu nos”, ta e comentario mas comun e ora. “Con esaki ta noticia?” ta e siguiente pregunta. Of, “Pakico a opta pa tapa wowo di ‘esaki of esaya’, siendo cu tur hende supuestamente sa ken e persona of personanan ta”. E ora ta bira momento pa mi bisti mi sapato di maldad (stoute schoenen), y bisa esnan cu ta bisa ‘esaki y esaya’, pa ‘keda riba nan teritorio di dominio’, osea ‘schoenmaker blijf bij je leest’. No tuma mi na malo. Laga mi splica toch. Den mundo di noticia, un persona cu tin un cierto funcion of titulo, manera un asina yama ‘voorbeeldsfunctie’ ta haya un conotacion diferente den mundo di noticia. Punto. Ora cu p.e. un minister, presidente of un hefe di un compania multinacional bisa algo, e tin mas peso cu ora cu un persona ‘comun’, bisa porta algo specifico, of e frase cu abo cu mi a bisa, ta exactamente mescos. Simplemente pasobra nan (e persona cu funcion di ehempel) tin un responsabilidad mas grandi cu ami cu bo. Y ora cu NAN bisa algo, e kier men algo poco diferente y tin consecuencia diferente.
Recientemente tabatin keho ora cu cierto persona wordo raporta di a haya Covid19. E pregunta tabata surgi, ‘Pakico haci esaki un noticia? Esaki ta su bida priva, respeta esaki, esaki no ta noticia pasobra ami tambe a hay’e y e no tabata noticia”. Wak rond, internacionalmente, ora cu cada ‘persona di peso’ a haya e virus, e la bira noticia. Asina e mundo di noticia ta funciona. Den e caso di e virus mundial, e mencion ta pasobra e.o. e ta mustra asina cu e malesa aki no ta discrimina. Y ora cu un persona den e caso aki actua diferente, e tin consecuencia pa henter e pais. Tuma e ehempel na Corsou, unda cu e minister actual di salud no kier a bisa si e la vacuna of no, mientras cu gobierno completo ta core campaña di vacunacion contra e virus Covid19. Si e no kier vacuna, ta su derecho, pero e ta manda un señal pa e resto di e isla, sugeriendo e.o. cu nan no mester vacuna. Y pesey e ta bira noticia. E ta contradeci su gobierno y esaki ta bira un problema di maneho. Pa colmo, recientemente e tambe a keda contagia cu e virus y como tal e la bira noticia. Aki na Aruba tambe tabatin un caso asina e siman aki ora cu director di hospital a test positivo. Aki tambe a cuestiona pakico esaki ta noticia, y pakico ta publica algo cu mester ta priva. Den e caso aki tambe e ta haya mas peso, pasobra e ta mustra cu ‘hasta un director di hospital’, no a scapa di e virus aki. Den e caso aki y mayoria otro, ta e persona mes ta opta pa anuncia esaki, pues no ta violando ningun tipo di privacidad. Loke a hala atencion tambe den e caso aki, ta cu e director a opta pa no vacuna, cu ta su derecho pero cu un reciente articulo den un vespertino, a trata e caso aki. E minister di salud no a gusta, y esaki a bira e noticia. Mientrastanto e asunto a keda regla entre e partidonan. Ora cu lansa comentario, ta bon e ora pa puntra prome cu lansa e atakenan’ ora cu cuestiona cierto cosnan. Y asina por sigui. Recientemente un minister local a bisa cu e no tabata sa cu no por a tira klapchi dia 6 di januari siendo cu ley ta prohibi esaki. E mandatario su reaccion tabata algo den direccion di ‘awel bin busca mi pa cera’, of y ‘laga nan mandami e multa, nan sa unda pa haya mi’. Un reaccion asina, ta manda e mensahe robez pa comunidad, unda cu si ami of abo bisa esaki, ora di actua contra ley, nos no ta wordo bon sirbi. Y ora cu un mandatario declara cierto cosnan, e TA bira noticia, pa e simple motibo di e peso di e persona cu e tin, y e loke e la bisa y e impacto cu e por tin riba un comunidad. Otro biaha cu bo wordo gara ta haci algo illegal, bo tambe por bisa, mi no tabata sa, y cla ta toch? Pero ley no ta funciona asina. Mi por menciona tambe cu p.e. tin masha hopi hurisprudencia di casonan di difamacion den Corte cu politico, mandatario o personanan den funcion publico a entama, cu unu pa unu nan a perde como cu hues a bisa nan: "Hoge bomen vangen veel wind". Ta hala di e casonan aki tin.Y asina tin mucho mas motibo di splica pakico cierto cosnan ta bira noticia y pakico cierto cosnan no. Cu bo no ta compronde of kier compronde, ta un, pero pa cuestiona e maneho di e medio, sin mas mas, si no ta na su lugar. Pa esnan cu ta cuestiona, awel, awor bo sa. Saludos.
Scirbi pa Tito Lacle.
ORANJESTAD – E cinco sindicatonan SIMAR, SPA, SEPPA, SADA y TOPA diaranson (ayera) a informa Gobierno di Aruba (lesa: Prome Minister Evelyn Wever Croes) cu nan ta para riba nan punto y ta exigi pa Gobierno paga nan e asina yama reparatietoeslag completo (AWG 1918,=), den e salario di augustus 2022, esta e luna aki. Asina e sindicatonan a contesta Gobierno su carta di siman pasa. Ademas e ponencia den e carta di Gobierno unda cu minister Maduro (Finanzas) lo a bisa recientemente cu a reserva placa pa paga 5% pa resto di e aña calendario, ta ‘leu di berdad!’.
ORANJESTAD – Casa di Gobernador di Aruba Alfonso Boekhoudt, esta sra Hanneke Boekhoudt, no a sinta keto mientras cu su casa ta eherce e funcion di Gobernador, y a publica recientemente su buki di receta, titula ‘Con Gusto!,. 30 succesrecepten’. E ta un buki, manera e titulo ta bisa, di 30 receta di cuminda na Hulandes. Gobernador mes a mustra su orguyo, door di lansa esaki riba su pagina di Facebook y a informa alavez cu e siguiente proyecto di su casa ta pa lansa e mesun buki na ingles. Ta desea e casa tur cos bon cu e buki. “Orguyoso di mi casa su logro” Gobernador a pone riba su pagina personal, mustrando su orguyo pa su casa.
ORANJESTAD – Entrante ayera, biaheronan pa Aruba no mester busca seguro mas pa Covid19, e asina yama ‘Aruba Visitors Insurance’. Cu esaki, tur rekisito pa Covid19 ta keda cancela. Pero, si un bishitante test positivo pa Covid19, e tin cu isola ainda si. Fuera di esey, no tin nada mas di restriccion. Pa esnan cu biaha pa Aruba, tur cu permanece mas cu 24 ora riba e isla, mester yena un ED card si (Embarkation and Disembarkaion Card. Asina mes, autoridad local por re institui tur regla si esaki bira necesario.


text:
Kralendijk – Seis studiante a slag pa e kurso Hospitality (hospitalidat). E kurso pa siña kon risibí i atendé ku bishita, ta kai bou di e kampaña ‘Ban Traha’ di Plenchi di Trabou. E entrega di diploma i sertifikadonan a tuma lugá resien den un ambiente festivo. Un gran parti di e grupo mientrastantu asta a kuminsá traha kaba.
E meta di e kurso ta pa e partisipante sigui desaroyá i despues haña trabou mas fásil. Na final di e kurso e studiantenan ta haña un IVIO-diploma komo resepshonista/telefonista. E diploma akí ta rekonosé na Ulanda.
E siguiente abilidatnan práktiko a haña atenshon durante di e kurso:
- Atenshon pa nesesidat di kliente: esaki nan a trein na bali di Divi Flamingo Beach Resort
- Siña kon atendé ku sèn na kaha
- Microsoft Outlook
- Microsoft Word
- Abilidatnan sosial
- Aktitut profeshonal
E maestronan di e kurso ta di Onderwijs Instituut Caribisch Nederland (OICN). E studiantenan a trein i haña eksperensia na Divi Flamingo Beach Resort. Un gran parti di e studiantenan a haña trabou einan mes. E sobra studiantenan ta haña yudansa di Plenchi di Trabou pa yega na un trabou den e sektor di hospitalidat i/òf horeca.
Bo ta doño di trabou anto bo tin interes pa traha ku un di e partisipantenan aki? Tuma kontakto ku Plenchi di Trabou via (+599) 715 8346.


text:
Nos a para kune 1 aña, pero pa motibu di asinta tantu petishon. Nos a start bèk ku ne.
E meal plan nan ta wòrdu adaptá na nesesidat di kanda persona, pa asina nos por garantisa eksito.
Kual nos a proba kaba a base di ya sentenares di persona ront Hulanda i x-Antias ku a baha for di 5 te asta 20 kilo ku e serie aki.
Pa ken e publikashon aki ta pa:
- Pa esnan ku ke baha di peso na un manera efektivo 1 pa 1.5 kilo pa siman!
- Pa esnan ku ke siña kontrolá nan peso, dor di konosé miho kiko pa kome, kon pa kome, i kuantu pa kome.
- Pa esnan ku ke baha di peso komiendo, no sufriendo!
Reglanan
- Nos ta komunika solamente na papiamentu.
- Nos no ta hasi adaptashon pa persona na estado of ku un kondishon mediko.
- Por remplasa tur kuminda menos pan, suku, batata, aros, karni, webu i lechi.
Loke bo tin mester
- Un lint pa midi barika, heup, brasa.
- Un mashin pa pisa kuminda
- Un mashin pa bo mes pisa ariba.
Preis i kontenido
E plan aki tin 3 nivel, Kana nivel ta pa 1 luna.
bo ta risibi tur 3 nivel mesora na momentu kubo hasi bo pago.
- FL.75,- pa Kòrsou.
- €48,- pa Hulanda
- $43,50 pa Aruba i B.E.S Eilanden
Kiko bo ta haña den kada nivel:
- 10 Meal plan (menu) di kiko bo tin ku kome 5 bia pa dia pa 10 dia largu ku kumindanan variá (kual bo ta huza pa 1 luna)
- 1 plan di ehersisio (no obligatorio)pa hasi na kas, pa aselera e proseso
- 1 luna di Guia personalisá via e-mail pa yudabo den e proseso.
- Adaptashon i feedback, via e-mail pa fit bo guia mas na abo si ta nesesario.
- Tipnan i motivashon via e-mail, i facebook.
Kon ta Apliká i paga?
- Na Kòrsou i Bonaire por paga personal òr via banko
- Na sobra pahis bo por riba nos kuenta di banko di e pais ei.
Ora bo paga via banko, djis laga nos sa ku bo a hasi bo pago i nos lo manda bo meal plan pabo start mesora.
- Klik e link aki pa aplika pa abo–> http://eepurl.com/bNSqEz
- Klik e link aki pa aplika pa un di 2 persona–> http://eepurl.com/bRNATf
- Klik e link aki pa aplika pa un di 3 persona–> http://eepurl.com/bRNA0T
- Yena e formulario
- Klik riba subscribe
- Denter di 5 minut lo bo risibi un email di konfirmashon.
Si bo no hañe check den junk/spam mail.
Asina nos kaba di prosesa bo aplikashon i prepara tur kos, nos lo manda bo opshonnan di pago pabo.


text:
Mi a tende e hopi expreshon henter mi bida,
‘Busca Dios…’ un amigo a bisa mi,
‘Uhhh’, mi a contest’e,
‘Dios semper tabata den mi bida,
Di chiquito, ora niun hende tabat’ey pa scucha…,
Dios semper tabat’ey,
Podise e no tabata contesta mi,
Pero den silencio semper e la scucha mi’,
Mi no sa si mi amigo a compronde,
Pero no ta nada.
‘Dios ta amor’, tambe mi a tende hopi bes,
Si, ta hopi berdad…
Mes berdad cu ‘Amor ta Dios’,
Y mi a busca e fuente unda e esencia di Amor ta biba,
Y mi a encontra tur e cualidadnan di Amor ta warda mi brasa habri,
Mi a topa cu Pasenshi, Benevolencia, Humilad, Caridad, Pordon y Comprenshon,
Mi a topa Dolor hasiendo dolor, no comprendiendo su mes pakico ni dicon,
Mi a topa Bondad, disfrasa di Maldad cu no por a mata e lus den su anochi di mas scur,
Y mi sa cu mi a compronde bida atrobe un tiki mas miho,
Y mi a pordona esunnan cu mas dolor a hasi mi,
Dor di no a compronde mi, dor di a herida mi,
Y mi a bendishona nan, sin husga,
Si mi no sa e hustificacion di nan accion …
Ni tampoco e rais di nan dolor…
Y mi a pordona e mucha herida den mi,
Purbando pa scapa tur e muchanan herida den mundo,
Sin traha na su propio dolor y mancaron,
Y mi a bras’e y mi a liber’e di su prison cu sin sa, e la crea pa su mes,
Amor a topa Dolor,
Bendicion a banja nan…
Humildad a cubri nan sunu,
Na shelo a aparece millon di solo den anochi scur…
Pa laga resalta nan Splendor…
Dios di berdad ta Amor…
Y Amor di berdad ta Dios…
Pa esnan cu kier compronde…
E Esencia di Esencianan…
Ingrid Werleman, inspira pa mi Amor pa Bida…
Januari 18, 2012


text:
ORANJESTAD – Dia 20 pa 24 juni 2022, Departamento di Asuntonan Economico, Comercio y Industria mediante su unit di Iniciativa pa Desaroyo pa Empresa Arubano (IDEA) a organisa e workshop di ‘Silver Entrepreneurship for retired or soon to be retired’, pa tur (pre-) pensionado cu ta desea di uza nan carera y experiencia di bida den nan mesun negoshi.
E siguiente oradornan a sa di presenta profesionalmente cu e siguiente topiconan informativo y interesante:
∙ Sr. Dave Martinus, Certified Business Coach di ActionCOACH, a presenta ‘Resources to Help you Become an Entrepreneur’, a enfoca cu si bo kier ta un comerciante profitabel bo tin cu corda pa traha ‘ariba’ bo negoshi y no solamente ‘den’ bo negoshi. Un formula cu sr. Martinus a presenta tabata: DREAMS x GOALS x LEARN x PLAN x ACTIONS = RESULT. Sr. Dave a presenta hopi topiconan interesante manera Financial Freedom y Financial Discipline y finalmente a demostra di ta un tremendo coach pa tur comerciante;
∙ Sra. Louella Croes, Business Development Advisor den unit IDEA na Departamento di Asuntonan Economico, a presenta e informacion, guia y tur e educacion nan cu nan ta ofrece pa prepara pa habri un negoshi of pa maneha un negoshi mas eficiente y manera debe ser. Tambe a presenta tips nan pa tene cuenta cune pa ora di habri un negoshi. Tambe a pone hopi enfasis riba e importancia di educacion pa maneha un negoshi.
∙ Sra. Mary Baarh, hoofd di e afdeling di Vestiging van Bedrijven na Departamento di Asuntonan Economico, Comercio y Industria, a elabora riba e permiso y ley pa establecimento di negoshi, definicion di un negoshi, liña di maneho di gobierno, procedura pa introduci un peticion, afspraak cu mester wordo hasi via website: www.deaci.aw, gastonan pa aplica pa un permiso etc.;
∙ Aduana Aruba; sr. Enrico Soto y sra. Sharina Hernandez a presenta informacion nan importante (incluyendo producto y materialnan liber di impuesto) pa esun nan cu ta importa producto/material pa nan actividadnan comercial y tambe pa esun nan cu lo bay exporta nan producto. Tambe tawata tin informacion nan importante tocante impuesto liber pa esun nan cu kier cuminsa practica agricultura comercial.
∙ Departamento di Asuntonan Economico, Comercio y Industria, sra. Gayle Arendsz a conscientisa e participantenan di e 17 metanan di SDG (Sustainable Development Goals) y despues e la enfatisa e.o. riba Corporacion Sostenibel, Compas di SDG y e Liderazgo Sostenibel cu por wordo practica den bo negoshi pa tin un maneho sostenibel den bo actividad nan comercial.
∙ Notaris Johnson; a presenta temanan di: formanan legal di negoshi (eenmanszaak/ NV/ VBA), sucesion empresarial, diferencia den forma legal di companianan ora cu bo lo kier cuminsa un negoshi y tambe a presenta tocante testament/herencia (kico por laga atras y pa ken). Durante e presentacion di Notaris Johnson, a bin hopi pregunta dilanti, di cual Notaris a sa di contestanan claramente;
∙ Sr. Cristian Garcia di SVB a duna hopi informacion valioso na tur presente tocante e primanan social pa un dunado di trabao y e trahado. SVB a enfoca cu tur empleado mester
Address: L. G. Smith Boulevard no. 160, Sun Plaza Building, Oranjestad, Aruba Website: www.arubaeconomicaffairs.aw E-mail: deaci@setarnet.aw Tel: (297) 521 – 2400 Fax: (297) 583 – 4494
wordo inscribi y tambe paga premie ya for di su prome dia di trabao. E premie di cada empleado lo wordo calcula abase di ki tipo di trabao e persona ta eherce. Cobransa di esaki por bin den e formanan aki, voorlopige-, definiteve- y cesantia aanslag. E seguronan na SVB ta pa malesa y accidente. Un cos ta sigur den opinion di SVB, pa no tuma riesgo, inscribi bo mes como negoshi, paga bo prima nan y evita boet;
∙ Sr. Julieta van der Biezen, kende ta un financial controller y ta doño di You Count Administration & Consultancy, a hasi su presentacion hopi claro tocante, Small Business Administration;
∙ Sr. Ludwig Rasmijn y sr. Randy Maduro di Santa Rosa, a elabora tocante posibilidadnan pa bira un Agripreneur. Temanan cu a bin dilanti durante nan presentacion tabata tocante Aquaponics, Hydroponics, productonan local, hofi chikto, matanan chikito, con pa baha gastonan, con bo por hasi di bo hobby un negoshi, con un pensionado por beneficia di su hofi of cunucu y a mustra diferente agripreneurnan exitoso riba nos isla etc.;
∙ Sr. Benny Richardson, tabata tremendo. Sr. Richardson ta un Training Coach. Un meneer di 80 plus, curpa bon teni y fisicamente hopi saludabel a bin cu su presentacion y tabata sa con pa inspira y conscientisa tur presente tocante nan ‘life style’, comemento saludabel y movemento, cu ta e secreto pa keda den un ‘healthy shape’. Sea mentalmente bon prepara pa ta un bon comerciante, y hasi loke bo ta gusta, tabata algun tips cu sr. Richardson a trece pa dilanti. Sr. Richardson ta un training coach, pa tur cu ta desea di join e;
∙ Sr. Ulrich Hermans y Francois Croes, Innovation Advisors di Futura, a presenta e.o. ‘Future of Work’, e futuro skills nan pa 2025 etc. Tambe nan a hasi un ehercicio chikito pa analisa e problemanan cu lo por encontra den nan trayectoria pa por start un negoshi;
∙ Sra. Judella Trim di Departamento di Asuntonan Economico, Comercio y Industria/unit IDEA, a presenta pakico un Business Plan ta importante y tambe con pa traha un plan di negoshi. Na final di e presentacion, e participantenan a logra traha riba un draft pa nan plan di negoshi den grupo y un par di grupo a presenta esaki na e audiencia.
∙ Tabata tin tambe intercambio di experiencia di:
– Sr. Lionel Rumnit, kende ta specialisa como Job Coach na ‘Trampolin pa Trabao’, y a conta, con e ta train e personanan cu desabilidad pa den futuro por dentra den mercado laboral den nos sociedad. Sigur un trabao hopi bunita, cu ta un ehempel di ‘Social Entrepreneurship’;
– Sra. Susie Franken, propietaria di Djiespie’s Place; a comparti e storia di nan negoshi di famia cu e participantenan y con nan a crece durante e ultimo añanan cu nan actividad nan pa nos grandinan;
– Sr. Merrill Robles (un pensionado), a conta con e a juda comunidad pa medio di su negoshi y pafor di su negoshi. Sr. Robles a comparti hopi tips na e grupo di participantenan.
Un total di 16 persona a participa activamente den e workshop aki y a ricibi riba e ultimo dia un ‘certificado di participacion’, cu a wordo entrega door di minister Sr. Geoffrey Wever. Minister Ursell Arends tambe tabata presente e ultimo dia di certificado y a hiba bunita palabranan di motivation y a felicita tur presente cu a logra haya nan certificado.
Idea ta sumamente contento cu e contenido y acogida di e workshop y tambe di e bon comentarionan ricibi di su participantenan. Un workshop sigur hopi interactivo y un tremendo presentacion di parti di tur e oradornan.
Tambe IDEA kier remarka cu mayoria di nan workshopnan ta gratis y ta dedica na un y tur cu kier cuminsa un negoshi of tin un negoshi existente y kier educa nan mes riba diferente topico comercial.
Un danki na tur e participantenan y un danki special na tur e presentadornan cu a comparti nan
experticio cu tur esnan presente. IDEA ta gradici tur e coleganan di DEZHI cu a yuda na un of otro manera.
Keda pendiente pa mas workshop den lunanan venidero cu lo wordo organisa door di IDEA.
Por sigui nos riba Facebook page @Idea-Aruba pa mas workshop venidero, nos curso Empresario Prepara cu lo cuminsa di 5 september 2022 y otro actividadnan di IDEA den futuro. Tambe por bishita nos website nobo www.idea.aw cu un contenido amplio di informacion pa start un negoshi.


text:
Nos invitado den e programa aki ta Sr. Romeo Heijer. Un persona hopi konosi den e mundu farandulero. Un leyenda den musika Antiyano. Nos ta kombersa kune tokante su bida espsialmente su bida artistiko.
Produkshon: Fundashon Históriko Kultural Boneriano
Durashon: 49 minüt
Fuhikubo ta presentá: Romeo Raymond Heijer
Nos invitado den e programa aki ta Sr. Romeo Heijer. Un persona hopi konosi den e mundu farandulero. Un leyenda den musika Antiyano. Nos ta kombersa kune tokante su bida espsialmente su bida artistiko.


text:
Sera konosí | ministerio di finansa : Gaming control board
Publiká riba
16 March 2018
Ministerio di Finansa ta konsistí di departamentunan , servisionan i kompania privá. Kada un ta enkargá ku un tarea ku ta importante den maneho di finansa públiko di pais. Den e seri aki hefe, direktor, sektor general ta splika kiko ta responsabilidat i tarea di nan respektivo departamentu, servisio òf kompania privá, kiko ta su kompromiso ku e instansha ku e ta dirigí i tambe ku pais i kiko ta su retonan ( den konteksto di logro) pa 2018.
Sera konosí |ministerio di finansa : Curaçao Gaming Control Board (GCB) Gino S. Campbell, CPA, CGMA, CAMS, direktor general


text:
Kralendijk, 20 di ougùstùs 2022. Pa motibu di un brote di Corona den Kas di Kuido, Fundashon Mariadal riba djaweps a pasa over pa kuido di kohorte di pashèntnan di Covid. Durante e dianan tras di lomba e kantidat di habitante kontagiá a oumentá te na en total 28 kaso. Kuater empleado tambe a tèst positivo. Lamentablemente riba djaluna último un habitante a fayesé komo konsekuensia di Covid
Kohorte
E habitantenan di Kas di Kuido di Fundashon Mariadal ku a pega ku e vírùs, den mayoria kaso tin síntoma leve te hopi leve. Pa motibu ku e vírùs aktual ta asina kontagioso, e por a plama rápidamente. Pa frena mas kontagio a disidí pa organisá dos tersera parti di Kas di Kuido komo departamento di kohorte. Un departamento di kohorte ta un espasio kaminda ta separá pashèntnan ku tin e mesun vírùs estriktamente for di otro pashèntnan i kaminda nan ta haña kuido na un manera adekuá den isolashon den grupo. Pa esaki reglanan estrikto ta na vigor. Espektativa ta ku lo mantené e kohorte durante mas òf ménos dos siman. Habitantenan di Kas di Kuido ku ta den e departamento di kohorte no tin mag di risibí bishita. A pone famianan di e habitantenan di Kas di Kuido na altura di e situashon. Banda di e medidanan spesífiko di Kohorte, naturalmente Fundashon Mariadal ta duna tur atenshon na bienestar i salú di su empleadonan.
Temporalmente a kanselá operashon
Pa motibu di e grado haltu di kontagio den Kas di Kuido i e potensial peliger pa e sobrá kuido regular, Fundashon Mariadal a haña su mes obligá pa kanselá e operashonnan ku no ta di emergensia. E pashèntnan enbolbí a risibí informashon tokante esaki. Ku e adaptashon akí Fundashon Mariadal por pone sufisiente empleado disponibel pa kuido den Kas di Kuido. Kada dia ta evaluá e situashon i den kaso ku esaki ta nesesario, lo kanselá e intervenshonnan kirúrgiko riba djaluna tambe. Sinembargo te ku awor nos no ta ferwagt ku esaki ta bai pasa.
Investigashon
For di investigashon pa loke ta trata fuente di e kontagionan a resultá ku esaki no a tuma lugá for di e personal di Kas di Kuido. E habitantenan tabatin hopi libertat pa move. Por ehèmpel nan a bai hasi bishita serka famia, nan a bishitá aktividatnan pafó di Kas di Kuido i nan a bai misa. Hopi medida di prekoushon a keda kanselá na nos isla, pero naturalmente e vírùs ta serka nos ainda. Tambe ta práktikamente imposibel pa laga habitantenan ku ta sufri di demensia tene nan mes na regla. Pa e motibu akí e vírùs por a plama rápidamente den Kas di Kuido.
Bakunashon
Bakunashon kontra Covid ta keda di gran importanisa. Hende ku a bakuná no ta bira malu asina lihé, e kehonan den kaso di kontagio ta ménos grave i e chèns pa pega ku e vírùs ta bira menos. Pa e motibu akí Fundashon Mariadal ta konsehá tur hende pa bai bakuná. Dentro di poko un bakuna nobo ta bira disponibel pa nos poblashon i ta konsehabel pa bai pasa e angua akí.
Tapaboka
Bishita na hòspital pa loke ta trata e departamentonan di Sentebibu i Special Care sí ta pèrmití. Bishitantenan mester bisti e tapaboka korekto. No ta pèrmití tapaboka di katuna den Fundashon Mariadal. Ta pidi bishitantenan ku tin keho kousá pa un vírùs, pa no bin bishitá pashèntnan ku ta hospitalisá.


text:
Como ser humano nos tin e tendencia di keda pega den nos mal experencianan di bida.
Nos tin tambe e tendencia di pasa e actitud aki pa nos yiunan.
Aki nos ta crea un circulo vicioso cu ta pasa di generacion pa generacion.
Cuanto biaha abo a bisa of tende e siguiente expreshon?
‘Wak kico e mes a pasa aden y toch e la drei hasi mescos!’
Pensa otro y inspira bo yiu pa mira bunitesa den bida.
Inspir’e, dun’e di bo tempo y amor .
Dun’e conseho, pero no pasa bo miedonan p’e.
E tin derecho di crea su mesun sonjonan.
Su caminda di bida.
Wak su talento y interes.
Gui’e, apoy’e.
Ta e miho modelo p’e.
Si, bo por!
Ingrid Werleman pa www.comprondiendobida.com


text:
Mi ta Eugenia Ingrid Werleman, mama orguyoso di Ralph, Garreth y Randall y wela di Ransley y Xummer. Mi a gradua den Community Development, H.B.O. na Sociale Akademie Markendaal na Hulanda. Despues mi a hasi e prome anja di MO-pedagogiek na K.U. Tilburg. Y a sigi cursonan di relacionnan publico y den hopi ramo di comunicación, campanjanan di conscientisacion, creatividad y desaroyo personaly spiritual.
Mi a traha den trabao educativo den bario na Aruba y Hulanda. Desde chiquito mi a ocupa mi mes cu e misterionan di bida y dor di un mescla di trabao y interesnan personal mi a desaroya hopi actividad den e ramo di desaroyo personal, spiritualidad y salud, entre otro e talkshow y revista ‘Comprondiendo Bida’.
Riba tereno di curacion y relahacion mi a profundisa mi mes den E.F.T., Reiki, uso di energia di curpa, meditacion, reflexologia, steenmassage y uso di aromanan natural. Mi a traha den projectonan educativo y relacion publico pa hopi empresa chiquito y grandi na Aruba y ta scirbi articulo y organisa workshop freelance.
Mi ta sumamente orguyo di a inicia e Comprondiendo Bida Online. Ban hunto hasi’e exitoso…


text:
DIANAN SPESIAL PA KITA NÒMBER FOR DI REGISTRO NA DEPARTAMENTO DI ASUNTUNAN PÚBLIKO
MINISTERIO KONSERNÍ MANEHO DI GOBERNASHON, PLANIFIKASHON I SERVISIO PÚBLIKO
DIANAN SPESIAL PA KITA NÒMBER FOR DI REGISTRO NA DEPARTAMENTO DI ASUNTUNAN PÚBLIKO
PUBLIKÁ RIBA 01 YÜLI 2022
Willemstad – Asuntunan Públiko (Kranshi) ta reservá dia i ora spesial pa tur siudadano ku ta bai biba den eksterior por kita nan nòmber for di registro. Esaki ta bai ta den e siman di 4 te ku 7 di yüli i tambe riba e dianan di 11 te ku 13 di yüli 2022. E servisio akí ta adishonal banda di e orario normal di tur dia.
Tur aña tin vários siudadano i spesialmente hóbennan ku ta emigrá for di Kòrsou. E aña akí atrobe Kranshi ta habri e espasio dediká na esnan ku ta bandoná nos isla pa un periodo largu i ku mester kita nòmber for di registro di Kòrsou i inskribí na otro kaminda. E servisio èkstra akí ta solamente pa den e periodo anteriormente menshoná. Riba e dianan indiká e orario pa ‘Schrijf uit’, pues kita nòmber, ta di 4’or te 5: 45’or. Pa kita nòmber no mester di sita. Konforme lei na momento ku bo ta bai biba afó mester kita nòmber for di registro denter di 10 dia.
Asuntunan Públiko ta keda hasi su máksimo esfuerso pa sirbi nos komunidat mas mihó posibel.


text:
Mi ta kasá ku un Ulandes Oropeo I nan a deportá mi, ki derechi mi tin?
Nos lei “Landsverordening Toelating en Uitzetting (LTU)”, ta regla kon un persona por keda legal na Korsou i si un persona keda ilegal riba nos isla kiko e konsekuenshanan por ta p’e. Pa un persona keda legal riba nos isla, e mester hasi un petishon di trabou i estadia na e instanshanan konserní. Un persona ku ta kasá ku un Ulandes mester apliká pa pèrmit di estadia so.
E solo hecho ku un persona ta kasá ku un Ulandes no ta dune e derechi di keda na Korsou outomátikamente. E mester hasi e trámitenan pa por regla su estadiaaki.Si akaso autoridat pone man riba un persona ilegal, (esnan ku a drenta Korsou i no a sali mas) nan tin e poder di ekspulsá (saka) e persona aki for di Korsou, pero e ekpulshon aki no ta bai asina sina. Autoridat mester duna e persona aki un “beschikking” esei kemen mester dun’e e motibunan por eskrito dikon ta sak’é for di Korsou.
E asina yama “dekreto” mester kontené a lo menos e siguiente puntonan:
Datos di e persona:
- E lei a base di su ekspulshon.
- E motibu dikon ta ekspuls’é.
- E tempu i fecha ku lo sak’e for di pais.
- E sanshon ku e lo haña ku ta 3 aña.
I mas importante su derechi, si a kaso e no ta di akuerdo ku e “beschikking” aki pa e haña tempu pa bai Korte of hasi un apelashon na minister di Hustisia.
E tempu pa bai Korte of hasi un apelashon ta dinter di 6 siman, si 6 siman pasa anto e persona no hasi nada, e ora ei e “Beschikking” ta haña forsa di lei. Ku otro palabra e sanshon pa saka e persona ta bira formal. Esei kemen ku por ehekut’é.
Pues, si, ekpulsa bo inhustamente I 6 siman no a pasa ainda, bo tin e derechi di bai Korte di Hustisia of hasi un apelashon na Minister di Hustisia. Si a kaso bo ta den eksterior kaba bo por bai un bufete di abogado pa yuda bo.
Kòrda, nos tei semper pa kontesta bo preguntanan via mail, telefòn of simplemente trahando un sita. Te otro siman ku Dios ke!


text:
KRALENDIJK – Marian Luinstra-Passchier a papia na Radio Live 99.9 FM tokante e situashon último pa loke ta trata e pandemia di Coronavírùs i e bakuna. “Te awor Boneiru tin 6 hende infektá ku e vírùs. Tur dia ta tèst hende i e tenshon tei, si ta topa ku mas hende infektá. Pa awor e situashon ta bou di kontròl. Siman pasa a haña algun hende ku a tèst positivo, kendenan tabatin bishitante ku a bini for di Kòrsou. Hopi di e hendenan infektá, ta trata di hende ku a pega ku e vírùs trabou òf ambiente priva na kas. Esei ta e forma ku hendenan ta keda mas tantu infektá ku Coronavírùs. Ta importante pa tene e parti di distansha. Esei ta yuda sigur. No partisipá na fiesta. Bo ta gosa di e fiesta i loke nos ta yama; saka raton (afterparty, no ta dushi, esta bo a pega ku e vírùs durante fiesta.
BAKUNA PA CORONA VIRUS PA BONEIRU
Nos tin algun luna ya ta den e kòmbersashonnan ku Hulanda i ta preparando tur kos pa momentu ku e bakuna yega Boneiru, por atendé kuné na un manera korekto. Nos ta forma parti di Hulanda, pues na momentu ku Hulanda kuminsá hasi uso di e bakuna ku ta kontra Coronavírùs, despues di poko Boneiru tambe ta disponé di dje. Promé bia den historia, mundu a presentá un vírùs ku a pone tur parti di mundu para ketu un ratu. Pues a krea diferente bakuna den un tempu rápido i ta hopi kompania a hinka tempu i hasiendo uso di teknologia moderno pa desaroyá un bakuna. Hopi mas rápido ku nunka ántes. Algun luna pasa a hasi tèst riba un grupo chikitu di hende i asina a sigui amplia. Hopi sientífiko tin atenshon fuerte riba e bakuna, pa e ta kura e hende di e vírùs ya konosí, sin hasi daño na e ser humano. Mester ta un bakuna ku ta igual na esun ku mucha chikitu ta haña, momentu e ta beibi i ta konfiabel. Probablemente ta trata di un bakuna ku mester pasa un hende 2 bia. Pues ta un proseso e ta pa e hende por ta salba i protehá di Coronavírùs. Tin 2 bakuna ku ta relativamente konfiabel i ta funshoná práktikamente korektamente.
PROMÉ HENDENAN KU TA BIN NA REMARKE PA E BAKUNA
Promé hendenan ku ta bin na remarke pa haña e bakuna ta esnan di edat avansá (60 pa ariba), i esnan ku tin problema ku salú. Tambe ta importante pa enfermeranan ku ta diariamente atendé ku hende enfermo i por pasa e vírùs pa un otro hende. No ta trata di un bakuna ku ta obligatorio pa tur hende, sinembargo kòrda si riba esnan rondó di bo ku si bo no tin e bakuna den bo sistema, otronan por keda destrosá ku e vírùs, pa bo motibu. Ta hopi importante pa prepará bon i tambe tin personal pa atendé ku e bakuna. Ta rekerí pa e proseso kana di un manera seif i sigur pa no krea mas problema na lugá di solushoná e situashon relashoná ku e vírùs. Nos ta konta ku momentu Hulanda tin e bakuna nos ta hañ’é rápido serka nan pa kuminsá ku e tratamentu na Boneiru”, DR Marian Luinstra Passchier.


text:
Kuenta di banko temporal pa Servisio pa Tráfiko i Transporte
Kuenta di banko temporal pa Servisio pa Tráfiko i Transporte
Willemstad – Tur kliente ku tin ku paga pa kùr vehíkulo òf hasi otro transakshon bankario na Servisio pa Tráfiko i Transporte (UOVV) por hasi esaki via di e number di kuenta 28363501 di MCB. Por stòrt e montante nesesario i trese e komprobante. Tambe por swipe ku karchi banko na UOVV. Banda di esaki, por hasi uso di online banking i bin ku e komprobante.
Di e forma aki UOVV, a yega na un solushon temporal pa pagonan.


text:
WILLEMSTAD — Djadumingu 22 di novèmber último a tuma lugá e di 15 edishon di Xtreme Duo Mountain Bike. Esaki ta é kareda di mountain bike ku tur siklista semper ta en espera di dje pa klausura nan aña deportivamente. Un biaha mas Girobank, ta mira tras riba un evento eksitoso. Girobank ta sigi ku su kompromiso ku deporte pa ku nos komunidat i ta super orguyoso di ta e spònser prinsipal di e kareda aki.
Xtreme Duo a konta ku un total di 198 partisipante di Kòrsou, Aruba, Boneiru i Sürnam. Tin algun aña kaba ku e ruta kòrtiku a keda introdusí. Esaki ta nifiká ku tin 2 ruta ku e partisipante por skohe for di dje. E ruta kòrtiku ta kubri un distansia di 50km i e famoso ruta largu ta kubri un distansia di 80km. E ruta ‘fun’ di 50km a keda kreá speshalmente pa esnan ku kier eksperensia un kompetensia di e kaliber aki ku ta mas fásil i kòrtiku.
Tur dos ruta a kuminsá i kaba na Blue Bay Curaçao. E reto tabata grandi un biaha mas pa kada partisipante. Tabata un plaser pa mira kon parehanan den e kompetensia ta sostené i guia otro pa yega e meta final huntu.
Vista Bike, organisadó di e evento i Girobank komo patrosinadó prinsipal, ta ekstendé un palabra di gratitut na tur ku di un òf otro forma a duna nan aporte na e evento aki pa hasié grandi i ta felisitá tur e duonan ku a kai den premio.
Pa mas informashon i potrèt di e kareda di Xtreme Duo Mountain Bike bishitá www.vista–bike.com
Resultadonan:


text:
esta promé ku pandemia
WILLEMSTAD – 14 di sèptèmber 2022 – Ofisina di Turismo di Kòrsou (CTB) ta raportá un kantidat di 42.633 turista di estadia pa luna di ougùstùs. Ku e kantidat aki, luna di ougùstùs 2022 a registrá 10% kresementu kompará ku ougùstùs 2019 esta promé ku pandemia, na momentu ku un kantidat di 38.933 turista di estadia a keda risibí. Kòrsou ta konta ku un tremendo prestashon di e 3 merkadonan prinsipal esta; Hulanda, Estádos Unídos i Colombia. E 3 merkadonan aki huntu ta responsabel pa 70% di tur turista di estadia ku a bishitá Kòrsou durante ougùstùs 2022.
Na ougùstùs, un kantidat di 22.938 turista di estadia a bishitá Kòrsou for di Europa. For di Hulanda nos a risibí 18.877 turista, 1.426 for di Alemania i 749 for di Bèlgika. Informashon kompilá for di e karchinan di imigrashon ta mustra ku turistanan europeo a keda un averahe di 11.4 anochi na luna di ougùstùs 2022. Miéntras na ougùstùs 2019 e averahe tabata 10 anochi. Di e turistanan europeo, 59% a keda den un ‘resort hotel’ (esta hotèl grandi, chikí i bùngalo) na luna di ougùstùs.
For di e region di Nort Amérika un kantidat di 9.380 turista a bishitá Kòrsou. Di e kantidat aki, un total di 8.927 a bini for di Estádos Unídos na ougùstùs 2022. Esaki ta un kantidat rèkert di turista di estadia prosedente for di Estádos Unídos pa di tres luna konsekutivo. Awor Kòrsou ta ofresé un variedat di ‘US branded resort hotels’ lokual ta kosechando su frutanan espesialmente pa merkado di Estádos Unídos. Di e turistanan merikano 79% a keda den un ‘resort hotel’. E turistanan aki a keda un averahe di 6.3 anochi miéntras e mesun luna na 2019 turistanan prosedente di Estádos Unídos a keda 5.9 anochi.
For di region di Sur Amérika un total di 6.546 turista di estadia a bishitá Kòrsou. Di e turistanan for di Sur Amérika, 2.156 tabata prosedente di Colombia miéntras 1.057 tabata prosedente di Brazil. E buelonan charter for di Quito kual a inisiá den e último siman di yüli a resultá eksitoso pa nos destinashon. Un total di 1.162 turista di estadia a keda risibí na luna di ougùstùs for di Ecuador. For di region di Sur Amérika turistanan a keda un averahe di 6 anochi na luna di ougùstùs lokual ta ménos kompará ku ougùstùs 2019 na momentu ku e averahe di anochi tabata 6.6. Di e turistanan ku a bishitá Kòrsou for di Sur Amérika, 57% a keda den un ‘resort hotel’. For di region Karibe un total di 2.654 turista di estadia a keda risibí na ougùstùs. Mayoria di e turistanan aki ta prosedente di e paisnan di Karibe Hulandes.
Na luna di ougùstùs un total di 8 barku krusero a bishitá nos pais ku un total di 26.361 turista krusero.
Sifranan yanüari te ku ougùstùs 2022
Ofisina di Turismo di Kòrsou (CTB) ta raportá ku Kòrsou a risibí un kantidat total di 318.432 turista di estadia durante e promé 8 lunanan di aña 2022. Na 2019 e kantidat registrá durante e mesun periodo tabata 313.954. Kual ta un kresementu leve di 1%. Basá riba e informashon aki CTB por anunsiá ku orguyo ku e sifranan di turismo di estadia ku nos tabata konosé promé ku pandemia a keda rekuperá kompletamente. Si e situashonnan aktual permanesé, Kòrsou lo yega na final di e aña aki na e kantidat total di turista di estadia realisá na aña 2019. E gráfiko abou ta ilustrá e prestashon mensual di aña 2022 kompará ku 2019, kaminda por mira ku e prestashon mensual den kantidat di turista di estadia a kuminsá progresá for di luna di aprel di e aña aki.


text:
E aña aki Rey Willem-Alexander y Reina Máxima a cancela e biahe, cu nan ta haci tur aña pa Argentina pa pasa Pasco despues di e reciente polemica. Den e siman cu a pasa media hulandes a informa cu e rey y reina a cancela nan vakantie na e pais natal di Máxima. Segun e coresponsal di realesa, Marc van der Linden, a bisa den e programa RTL Boulevard, cu e famia real hulandes no lo haci e biahe y a cambia di plan pa pasa e dianan di fiesta na e Paleis Het Loo na Apeldoorn.
Villa na Peloponnese-Grecia
Willem-Alexander y Máxima a tuma e decision aki pa evita critica, manera cu nan a experencia algun siman pasa despues di a haci un biahe hunto cu nan tres yiunan, e prinsesnan Amalia, Alexia y Ariane pa Grecia, unda nan tin un villa situa na Peloponnese. Y aunke den teoria nan no tabata haci nada inapropia, e biahe aki a causa un polemica grandi door cu un dia prome di e biahe gobierno hulandes a decreta lockdown parcial, ademas di haci un peticion na e ciudadanonan pa evita mas posibel pa sali.
Door di e escandalo e reynan a haya nan obliga pa bolbe di nan vakantie mas prome y incluso a pidi un disculpa publico a traves di un video, cu nan a comparti riba e rednan social di Cas Real. Esaki ta di dos disculpa publico di Rey Willem-Alexander den e mesun aña, ya cu den augustus a circula un potret unda por a mira e pareha real y e doño di un restaurant, sin tapaboca ni distanciamento social.


text:
KÒRSOU A LOGRA SU PROMÉ VIKTORIA DURANTE NOS PROMÉ ENKUENTRO DI E CONCACAF U-20 CHAMPIONSHIP!
KÒRSOU A LOGRA SU PROMÉ VIKTORIA DURANTE NOS PROMÉ ENKUENTRO DI E CONCACAF U-20 CHAMPIONSHIP!
Manera ya ta konosí Kòrsou a logra su promé viktoria di e CONCACAF U-20 Championship 2020. Ayera, enfrente di un bon públiko durante nos promé enkuentro di e kampionato aki nos a sa di gana Saint-Martin ku skor di 5-0. Nos golnan a keda anotá pa Joshua Zimmernan (3x), Urvin Lentini Caciano ku Tyrese Noslin. Promé ku nos enkuentro, Guadeloupe a gana Belize ku skor di 6-0. Kosnan ta birando serio durante e kampionato aki, p’esei mes bo mester ta den Stadion Ergilio Hato mañan, 20 di febrüari, pa presensiá e segundo fecha di e partidonan aki.
Resultado di weganan:
Skema di wega:
Tur ekipo ke keda komo number 1 di grupo C, p’asina logra klasifiká pa e segundo buèlta di e kampionato aki. Nos hungadónan ta sigui konta ku hinter pueblo di Kòrsou pa apoyá i sostené nan durante nos segundo enkuentro kontra Belize.
Kòrda ku tur e partidonana aki ta grátis!
19 febrüari 2020


text: Diahuebs atardi a drenta informe di un accidente na Caya Betico Croes. Mesora a dirigi un patruya na e sitio. Na yegada di e patruya a bin compronde cu un chauffeur di un KIA Sportage Blanco lo no a regula velocidad ni mantene distancia y a dal tras di un Honda CRV preto. E dama chauffeur di e Honda CRV a keha di dolor di lomba y cu su pression lo a bai halto. E impacto a causa cu e Honda a bay den trafico contrario te otro banda di caminda y e Sportage a baha caminda na banda drechi y drenta mondi.